qundao/data-zh-poetry huggingface dataset:
恭奉皇太后自盛京回銮之作
作者：弘历
朝代：清
体裁：七言律诗

盛典崇禋次第修，安舆虔奉启龙斿。几多别绪留丰里，颇有征人望蓟邱。屈指再临期后日，追思夙驾溯前游。去来今了不可得，一念绳先奕叶谋。
恭奉皇太后至圣因寺行宫驻跸
作者：弘历
朝代：清
体裁：七言律诗

一巡五载溯姚虞，圣水高峰驾重纡。山色依然缅祖迹，湖光耐可奉慈娱。鸟声宛转调丝管，塔影玲珑入画图。无暇漫嫌劳应接，此间吟兴足轩吾。
恭奉皇太后至圣因寺行宫驻跸作
作者：弘历
朝代：清
体裁：七言律诗

西湖行馆圣因傍，三载重欣奉寿康。节值闰春驻韶景，地呈佳境萃天庆。一堤柳色间花色，四面山光入水光。更喜快晴宜麦菜，馀閒消得有诗偿。
恭奉皇太后至畅春园驻跸作
作者：弘历
朝代：清
体裁：七言律诗

游览田盘豫圣慈，东还将欲跸西移。万年共喜长康健，三宿原应暂憩迟。园里桃开虽不负，树头风妒故如斯。铨曹引见催明日，两字敬勤吾勉之。
恭奉皇太后至避暑山庄即事一律
作者：弘历
朝代：清
体裁：七言律诗

潦退今秋早半月，大安日日奉同行。高年康健真堪庆，祖德恢鸿益廑情。地自清凉听午热，黍方秀实利西成。广仁岭度山庄近，恰有排班哈萨迎。
恭奉皇太后西巡回銮驻畅春园之作
作者：弘历
朝代：清
体裁：七言律诗

安舆虔奉祝釐回，今岁春巡实庆哉。已喜田芃麦针密，又看云送雨丝来。仙园韶景薰馨鬯，寿域鸿禧詄荡开。天意昭庥深感幸，敕几益慎凛栽培。
恭奉皇太后西巡瞻礼五台发轫京师即目得句
作者：弘历
朝代：清
体裁：五言排律

巡方指西晋，行令发春旗。洒路前旬雨，省耕二月时。觐光来岳牧，观俗切畴咨。治理思臻厚，慈宁愿祝釐。芳郊供揽结，旭景渐舒迟。排日成新什，题端视此诗。
恭奉皇太后观灯得句
作者：弘历
朝代：清
体裁：七言律诗

愉色堤旁迓凤舆，观灯应节亦几馀。六旬子舍承欢永，九帙亲闱起数初。卐字飘萧垂绣丳，千枝灿烂列金蕖。宫中尧舜瑶池母，彤管何曾得并书。
恭奉皇太后观烟火即事
作者：弘历
朝代：清
体裁：七言律诗

早传度节届镫收，大吏偏称备已周。且是未过正月内，更兼来睹万民稠。春郊合奉思斋赏，夕景何殊乐国游。星箭腾空数无万，增龄都作海山筹。
恭奉皇太后观荷
作者：弘历
朝代：清
体裁：五言排律

沾霖宜夏赏，延景奉慈游。锦屿芳常袭，琳汀爽正浮。招凉百琲缀，却暑五明收。瓜是安期枣，漏添海屋筹。濯涟邀懿瞩，接榜彻齐讴。漫道依常例，承欢亿万秋。
恭奉皇太后观荷作
作者：弘历
朝代：清
体裁：五言律诗

既雨乘朝爽，观荷迓圣慈。浦中都织锦，天际又霏丝。净植呈芳度，红装照碧漪。底知异凡品，此地是西池。
恭奉皇太后观荷作
作者：弘历
朝代：清
体裁：七言律诗

昨朝夙奏迓慈航，晚雨中宵月放光。因识寿康福无量，得申孝养喜非常。蝉声响答笙簧韵，树影低笼荷芰香。叶叶花花尽仙品，擎来仙露奉茶尝。
恭奉皇太后观荷作
作者：弘历
朝代：清
体裁：七言律诗

月地霞筵侍懿慈，升平御苑即瑶池。解能扇暑疑厨萐，为是延年号泽芝。倾露烹茶胜仙掌，曝阳游叶出灵龟。今年分外邀萱豫，西域师还旸雨时。
恭奉皇太后观荷即事成咏
作者：弘历
朝代：清
体裁：五言律诗

蠲吉迓慈舆，御园赏瑞蕖。夏霖忽入夜，朝霁实欣予。净影摇明鉴，香飔拂朗疏。年年延喜咏，历历勒屏书。
恭奉皇太后观荷即景得句
作者：弘历
朝代：清
体裁：五言排律

望雨关心切，雨沾承庆应。水华依节发，凤舸迓时乘。金戺全蠲暑，玉壶都是冰。八旬开宝帙，三寿作嘉朋。莲子增遐算，藕丝绵瑞绳。曾元常侍喜，更看弄云仍。
恭奉皇太后观荷词·其一
作者：弘历
朝代：清
体裁：七言绝句

好雨均沾既渥优，承欢今始展眉头。莲花万朵叶千万，叶叶花花纪岁筹。
恭奉皇太后观荷词·其二
作者：弘历
朝代：清
体裁：七言绝句

机上天孙锦样红，纳凉水殿畅薰风。几多彤管徽音著，未拟勤民此日同。
恭奉皇太后观龙舟即景成什
作者：弘历
朝代：清
体裁：七言律诗

诸礼毕行返御园，三千里适凊和温。斋临午日钦宏祀，节近朔朝悦懿尊。幸值武成祝岁稔，得申孝养总天恩。龙舟按队原无竞，宴赏中仍教意存。
恭奉皇太后谒泰陵因至五台瞻礼卜吉起程得诗八韵
作者：弘历
朝代：清
体裁：五言排律

启跸仲春天，谒陵懿旨宣。未行周十载，先叩合今年。岂不劳躬虑，由来养志先。顺程佛域礼，藉祝睿龄绵。是日金根奉，沿途云馆便。浑河方㶁㶁，宿麦已芊芊。申命驱驰禁，兹为饼饵缘。省耕吾要务，施惠例依前。
恭奉皇太后赏荷作·其一
作者：弘历
朝代：清
体裁：七言绝句

山庄荷信每年迟，季夏犹然久待之。明晓定将亲侍赏，一宵花绽满琳池。
恭奉皇太后赏荷作·其三
作者：弘历
朝代：清
体裁：七言绝句

藕丝寿缕忆前吟，九阅春秋此重寻。欢侍高年益康健，如斯百度讵厌心。
恭奉皇太后赏荷作·其二
作者：弘历
朝代：清
体裁：七言绝句

花潭叶屿晓秋荣，桂棹牙樯塞水清。宣德龙舟西苑里，犹称盛事艳春明。
恭奉皇太后赏荷得句
作者：弘历
朝代：清
体裁：七言律诗

去岁山庄荷似锦，今年御沼锦为荷。可知夏节承欢处，便是宫中行乐多。徼叶润时晨露重，递花香际午风和。春明盛事传西苑，曾见临池得句么。
恭奉皇太后躬谒东西两陵遂至天津府允直�臣民预庆八旬是日登程即事成什
作者：弘历
朝代：清
体裁：七言律诗

承欢掖辇日追随，养志当遵展敬思。瑞气二陵垂护佑，翼年八帙启期颐。鸾舆徐奉欣多豫，凤舸旋登阅祝釐。此庆古来应少见，肫予愿见万千斯。
恭奉皇太后还宫揽郊外积素欣然成什
作者：弘历
朝代：清
体裁：七言律诗

庆辰将届举鸿仪，恭奉还宫凤辇移。喜色一天降前日，祥花三寸积平陂。寒村冻浦绝胜彼，铺玉堆银真个斯。郊外原常来往惯，奇逢此合博慈怡。
恭奉皇太后阅水围是日大安舆亦至涿州问安述事六韵
作者：弘历
朝代：清
体裁：五言排律

高年合颐豫，恳止谒桥陵。迎奉安舆驾，欣舒色养承。水禽群集渚，春淀早开冰。赵北行将近，燕南景尚仍。舟围排緁猎，士气鼓飞腾。拟博慈颜笑，如川算益增。
恭奉皇太后驻跸盘山静寄山庄作·其一
作者：弘历
朝代：清
体裁：七言律诗

草色林光嫩仲春，安舆路便奉来巡。高年诚恐劳行礼，胜地欣宜憩养神。云傍山峰留影幻，雪融涧水落声新。寿萱堂俯凭佳景，万岁承欢爱敬申。
恭奉皇太后驻跸盘山静寄山庄作·其二
作者：弘历
朝代：清
体裁：七言律诗

通闰韶华稚未酣，入林翻觉惬幽探。松仍冬色挐云巘，瀑带冰音泻石潭。寒勒春犹澹相契，暖烘芳亦久难堪。秀岩是我藏诗薮，触目兴怀自所谙。
恭奉皇太后驻跸避暑山庄
作者：弘历
朝代：清
体裁：七言律诗

山庄避暑建尧年，每至山庄暑已蠲。却是秋来尚婪热，要知天佑为迟田。率欣即景辄掞笔，可缓行蒐慢著鞭。色养武绳莫非事，敢因游豫弛乾乾。
恭瞻
作者：弘历
朝代：清
体裁：古风

太祖高皇帝所，贻甲胄武库。三曾器龙楼十袭，缇千年过合甲七。属鄙函犀仰烈诚，天授思艰敢志携。雄关为近户安恃一丸泥。
恭瞻启运山作歌
作者：弘历
朝代：清
体裁：古风

长白龙干西南来，灵山启运神堂开。源远流长绵奕世，骈蕃禔祉皇图培。肇祖衣冠秘陵室，三祖元宫千载谧。仇成不共何忍言，七恨兴师此第一。爰始爰谋缅亶父，桥山景佑犹故土。昌平樵采禁至今，朝家厚德昭千古。
恭瞻太宗文皇帝所御弧矢
作者：弘历
朝代：清
体裁：五言律诗

青茎如古直，觲角到今坚。不禁秋霜感，遐思宝月悬。比和经手御，似训作心传。挞伐前猷在，居歆总赖天。
恭瞻太宗皇帝所御弓矢
作者：弘历
朝代：清
体裁：五言律诗

弓矢丈夫事，国朝更擅精。高皇曾示度，文帝善绳英。翠羽惟虔弆，朱弦孰敢抨。贞观传喻政，较此逊先声。
恭瞻太宗皇帝所御弓矢
作者：弘历
朝代：清
体裁：五言律诗

矢计长四尺，弓知劲百钧。宝藏示家法，善用识天人。敢懈诘戎念，不忘创业辛。传观相勖励，扈跸有宗臣。
恭瞻太祖皇帝甲胄作歌
作者：弘历
朝代：清
体裁：古风

数人举之且废力，被用临阵常从容。天生真人俾创业，殊勇殊智殊仁衷。三者阙一诚不可，实录所载听惟聪。宽御下更严督战，及至要地先以躬。栋鄂翁鄂洛拒命，临阵受伤退拄弓。创愈复往终攻克，大度反授射者封。时此甲胄即进御，想像创迹犹馀红。呜呼想像创迹犹馀红，敢不思念艰难亹敬恭。
恭瞻太祖皇帝甲胄作歌
作者：弘历
朝代：清
体裁：古风

赫图阿拉始创基，其时甫有十三甲。一人披坚躬执锐，遂至众归渐成业。尼堪外兰为祸始，剪其翼斩诺密纳。夜半击窗出对敌，无不衷斯敌望怯。天勇深沉复大度，执雠屡纵弗即杀。栋鄂哈达频搆难，遂议攻之制先发。登城受伤徐下城，缅想其绩犹存匣。诛逆抚顺来者多，定居兴京远近詟。萨尔浒战大勋成，发踪指使仍亲涉。来孙展函缅劳绩，太室一脉承禘祫。怅然而涕夔然惧，恒虑守成失前法。
恭瞻泰陵圣德神功碑告成感成长句
作者：弘历
朝代：清
体裁：七言律诗

贞珉万古护云烟，拜睹羹墙倍怆然。谟烈昭垂千百世，忧勤想见十三年。虑周暑雨祁寒际，泽溥山陬海澨边。肯构无能绳圣武，捧盈长此矢乾乾。
恭瞻皇史宬
作者：弘历
朝代：清
体裁：七言律诗

五代神谟秘典垂，崇宬扃钥壮鸿规。兰台令史无惭笔，纶阁元臣有职司。百世聪听钦宝训，万年永茂衍宗枝。瑶函金匮前朝制，殷鉴兢兢念在兹。
恭祀泰陵礼毕将回銮徘徊增慕载咏三章·其一
作者：弘历
朝代：清
体裁：七言绝句

春秋太室奉尝烝，悲助兹辰祭泰陵。哀诏一番重展处，自惟何以副绳承。
恭祀泰陵礼毕将回銮徘徊增慕载咏三章·其三
作者：弘历
朝代：清
体裁：七言绝句

缅怀治教十三年，荡荡恩覃薄海壖。祭礼已成归辔促，梦魂仍在鼎湖边。
恭祀泰陵礼毕将回銮徘徊增慕载咏三章·其二
作者：弘历
朝代：清
体裁：七言绝句

感切忌辰逢岁忌，泪乾悲已更馀悲。山苍云白秋林紫，正忆西园泣血时。
恭祀社稷坛礼成述事
作者：弘历
朝代：清
体裁：七言律诗

举趾东郊农务临，质明承祭冀居歆。春祈秋报从常典，民谷王封合并钦。方俎备陈肥腯物，崇牙叠奏太平音。洁觞三献昭和鬯，德养方占岁在壬。
恭祝寿祺皇贵太妃七旬大庆
作者：弘历
朝代：清
体裁：七言律诗

碧空爽度绛云飞，寿域宏开恰古稀。庆衍三朝推淑范，惠敷六列式清徽。露珠凝掌琼膏溢，月镜澄宵瑞霭霏。福祉繁增天共远，称觞岁岁启彤闱。
恭祝温惠皇贵太妃八旬千秋
作者：弘历
朝代：清
体裁：七言律诗

椒涂连岁庆筵频，五世孙曾共燕申。八秩鸿禧初启节，三宫眉寿最高人。芳称早见盈彤史，淑气时方丽小春。每忆尧年承眷日，推恩推教出情真。
恭祝温惠贵太妃六旬大庆
作者：弘历
朝代：清
体裁：七言律诗

小阳春日丽兰闱，寿帨初悬瑞霭霏。南极星辉绵鹤算，西池庆衍映霞衣。芳流彤管徽音永，惠逮椒宫令望归。颔领当年承厚泽，称觞几度念依依。
恭祝皇太后圣寿诗
作者：弘历
朝代：清
体裁：七言律诗

锦绣云霞淑景訚，阳回恰值舞莱新。筹添南极应无算，瑞满西池别有春。宝扇双开龄比鹤，华筵初启脯为麟。愿将甲子周千亿，纪取慈宁献寿辰。
恭祝皇祖定妃太妃九旬千秋诗
作者：弘历
朝代：清
体裁：七言律诗

九帙欣看大寿跻，祥徵彤管更堪题。兰宫祝嘏孙曾绕，桐邸承欢子妇齐。自是遐龄绵介祉，果然厚德致嘉禔。悬知百岁仍康健，更进霞觞此伫徯。
恭祝皇贵裕太妃九旬寿
作者：弘历
朝代：清
体裁：七言律诗

令辰正值一阳旋，遐算堪徵几度绵。百载宫闱固多庆，九旬介寿此初传。今而视昔宁无尔，忻以为悽合有然。强笑不妨作慰语，莫须更忆曩随肩。
恭祭先农坛
作者：弘历
朝代：清
体裁：七言律诗

露帷扫地秩宗昭，躬祀惟殷厚贶邀。贻我嘉生陈俎豆，绎如盛乐奏云韶。万千后冀仓箱富，十五先期风雨调。咫尺崇田将举耤，一时心遍九州遥。
恭祭先农坛礼成有述
作者：弘历
朝代：清
体裁：五言律诗

佐天兴稼穑，藉必祀先农。吉亥陈馨苾，躬亲致敬恭。春风渐蓬勃，腊雪幸优浓。终吁时霖霈，明神听庶容。
恭祭泰东陵释服有感
作者：弘历
朝代：清
体裁：七言律诗

祥禫谁能考旧编，礼由义起协经权。慎终追远心如昨，置奠陈辞泪涌泉。古俗缟衣持百日，家风素服逮三年。礼成无那更衣返，回首白云意黯然。
恭诣畅春园问皇太后安
作者：弘历
朝代：清
体裁：七言绝句

十日巡回面问安，敬勤未敢为游盘。更将芳甸春耕好，悉达萱阶博懿欢。
恭读皇祖久旱无雨夙夜徬徨夏至前方得普沾诗敬依原韵
作者：弘历
朝代：清
体裁：五言律诗

十岁九春旱，浑如例有由。宁能委气候，祗自萃焦愁。驱雨思屏翳，腾风畏石尤。敬惟当日志，益切此时忧。
恭读皇祖咏笔尖齐圆健四德诗敬依元韵
作者：弘历
朝代：清
体裁：古风

尖锐燕函贯，所当无不摧。大漠三巡狩，楼兰系颈来。齐圣轶千古，飞白圣多能。以礼垂宏范，钦哉勖绍承。圆覆符穹昊，雍熙制作详。卿云成什后，韶奏引归昌。健行六十载，天地不言功。批黄常午夜，勤政是家风。
恭读皇祖圣祖仁皇帝圣训见蠲赈之政岁不绝书用培我国家万年元气世世子孙所当奉为法守也
作者：弘历
朝代：清
体裁：五言排律

当宁开千祀，承天御八埏。恫瘝勤保赤，宵旰廑祈年。岁岁频蠲赈，殷殷切惠鲜。湛恩周蔀屋，大政纪瑶编。家法犹然在，孙曾试勉旃。万年培国本，捧读倍乾乾。
恭读皇祖实录中有论洪泽湖及淮安运河高低之旨因令总督萨载总河李奉翰将近日情形具图贴说奏至诗以志事
作者：弘历
朝代：清
体裁：七言律诗

湖犹高较地尺一，河实低于城丈馀。莫谓小安顿嘻尔，尚廑长治更殷予。陶庄昔亦曾反覆，清口今诚深刷疏。两世南巡十二度，无非勤思奠民居。
恭谒
作者：弘历
朝代：清
体裁：古风

泰陵夜梦绕佳城，轻舆破曙行拜瞻，隔乙酉时节近清。明汉典垂仪久鲁，经标义精阅年忽，成世攀鼎恨难平。
恭谒东陵各成短句 其三 东陵孝
作者：弘历
朝代：清
体裁：七言绝句

皇祖多年孝养诚，母仪彤管播芳声。元宫閟久山陵附，来往霞标护赤城。
恭谒东陵各成短句 其二 陵孝
作者：弘历
朝代：清
体裁：七言绝句

大定戎衣世德昌，勤民图治日维皇。孝陵佳气垂千祀，兢业心殷勖觐扬。
恭谒东陵各成短句 其四 陵景
作者：弘历
朝代：清
体裁：七言绝句

纬武经文千载独，守成开创一身肩。攀髯尚忆髫龄际，电影流阴卅二年。
恭谒东陵各成短句·其一
作者：弘历
朝代：清
体裁：七言绝句

两世恩勤被泽深，昭西卜兆识初心。无垂帘迹功开国，不数周家有太任。
恭谒东陵各成短句·其五
作者：弘历
朝代：清
体裁：七言绝句

奠谒仪成路转西，椒浆坐酾意含悽。中年伤感纷多矣，两岁春秋又迅兮。
恭谒孝陵
作者：弘历
朝代：清
体裁：五言律诗

三年阅霜露，鞠�拜瞻重。卜世千秋永，朝天万国宗。曾孙钦继述，切已励寅恭。礼有不可易，名言忆蔡邕。
恭谒孝陵
作者：弘历
朝代：清
体裁：五言律诗

丙申肃拜谒，即日报红旗。威德护奕世，虔瞻隔久时。秋霜黄草色，太古绿松枝。全韵近成什，宅中钦创垂。
恭谒孝陵
作者：弘历
朝代：清
体裁：五言律诗

东土重光纪，中华百五年。六朝帝命受，元日太和传。携子鼎湖叩，当春衷曲宣。较于历代禅，谓胜彼昭然。
恭谒孝陵
作者：弘历
朝代：清
体裁：五言律诗

佳哉气郁䓤，启万帝图鸿。历数方归圣，指挥始自东。金瓯贻后泽，石马纪前功。追远心恒凛，还因树厚风。
恭谒孝陵
作者：弘历
朝代：清
体裁：五言律诗

定鼎甲申岁，乘除事可论。宅中溯功祖，继序逮惟孙。赤县胥归化，黎民永被恩。椒浆抒敬慕，扬觐意深存。
恭谒孝陵
作者：弘历
朝代：清
体裁：五言律诗

山水朝宗地，云霞护圣天。鼎湖垂廓落，瓜瓞永绵延。讵以百年隔，由来一脉连。奠三虔叩九，不觉泪潸然。
恭谒孝陵
作者：弘历
朝代：清
体裁：五言律诗

建极万千世，宅中百卅年。桥山亲指顾，閟殿永精虔。蓍草滋春露，松枝护瑞烟。曾孙缅开创，益慎佛仔肩。
恭谒孝陵
作者：弘历
朝代：清
体裁：五言律诗

承先起东土，启后定中原。礼乐虽迟待，规模已大存。万方拱皇极，一脉逮曾孙。石阙重钦奠，悠怀难具论。
恭谒孝陵
作者：弘历
朝代：清
体裁：五言律诗

故国自东归，宅中仰德辉。统希千祀永，拜又两年违。以继还兼创，文敷武并巍。曾孙思益近，欲去尚依依。
恭谒孝陵
作者：弘历
朝代：清
体裁：五言律诗

瞻鼎经四载，践基轃六旬。幸当告终命，预此叩卑身。松柏百年古，云仍万祀因。奕绳祝垂佑，寰宇永尊亲。
恭谒孝陵
作者：弘历
朝代：清
体裁：五言律诗

虎豹卫天关，鼎湖缥缈间。汗常趋铁马，化尚被乌蛮。一脉宗功继，千年王业艰。潸焉怀缔造，岂必逮承颜。
恭谒孝陵
作者：弘历
朝代：清
体裁：五言律诗

追远钦神烈，匪遥展默思。每因羁庶政，又觉隔多时。松柏守宫阙，星辰侍礼仪。鼎湖亲卜吉，昌瑞万年基。
恭谒孝陵
作者：弘历
朝代：清
体裁：五言律诗

隔岁我来东，珠丘敬告功。衣冠天浩渺，松柏岁菁葱。凡此封疆拓，永维庇荫蒙。荩臣皆努力，幸与创时同。
恭谒孝陵
作者：弘历
朝代：清
体裁：七言律诗

风云环卫是先天，松柏阴森近百年。一脉精神孰知远，万方基构况承前。玉衣石马惊霜露，瑞岭祥峰切颢烟。耆定遐荒藉鸿佑，持盈思永益乾乾。
恭谒孝陵景陵感成长句
作者：弘历
朝代：清
体裁：七言律诗

灵区郁护瑞云霞，展谒经年黯自嗟。百世聪听彝训在，二陵颙仰圣踪遐。继绳有系心弥愧，悦养无方敬倍加。白发朝臣曾逮事，追惟谁不泪如麻。
恭谒孝陵胜朝运终甲拨反奉天申
作者：弘历
朝代：清
体裁：古风

正建成王位，贤资公旦臣。继绳兹四代，抚御愿千春。祈佑重三奠，铭衷永一寅。
恭谒昭陵
作者：弘历
朝代：清
体裁：五言律诗

一源缅高祖，五叶逮元孙。德胜唐宗远，训垂金帝尊。惟怀安万姓，不屑取中原。积悃申瞻拜，继绳心默存。
恭谒昭陵
作者：弘历
朝代：清
体裁：七言律诗

丕显丕承王业昭，肇基景命大清朝。那同鼎足分三国，可拟戎衣定一朝。两白常趋石马汗，万青永护玉峰标。元孙五世亲陈奠，僾忾声容未觉遥。
恭谒昭陵
作者：弘历
朝代：清
体裁：五言律诗

早是天歆汉，何曾鹿逐秦。百年经五世，一垒岂三旬。太室蒸尝永，元宫松柏新。绍庭怀积悃，展拜此时申。
恭谒昭陵
作者：弘历
朝代：清
体裁：七言律诗

昭陵名偶同贞观，继创于汤光有乎。劫父叛君迹早异，戕兄害弟事尤殊。兵临弗取仁犹著，雠复乃居义正符。五世元孙虔展拜，恨惟未及效驰驱。
恭谒景陵
作者：弘历
朝代：清
体裁：七言律诗

三征我武辑宁夷，一面姑宽顺应时。奠远庶因愉素志，告成敢以达衷私。音容三十四年隔，德泽百千万祀垂。不数斯来缘有事，不疏每到迥含悲。
恭谒景陵
作者：弘历
朝代：清
体裁：五言律诗

天锡符如愿，乾隆六十年。祖孙百廿得，超越汉唐前。下顾心应悦，仰思意益虔。含饴回念际，却似昨朝然。
恭谒景陵
作者：弘历
朝代：清
体裁：五言律诗

奉侍才十二，春秋逮八旬。回思瞬息幻，感顾刻心真。自审多惭抱，那能副诲谆。痛深开七庆，成鼎在壬寅。
恭谒景陵
作者：弘历
朝代：清
体裁：五言律诗

山庄昨返跸，取道拜瞻虔。回顾受恩地，痛呼法祖天。惟惊时似电，不觉泪如泉。孙已七旬矣，壬寅忆恨填。
恭谒景陵
作者：弘历
朝代：清
体裁：五言律诗

岂以岁时久，恒形梦寐思。明楼两春别，閟寝万峰披。知己士犹感，投艰祖所贻。将何副昔望，业业复孜孜。
恭谒景陵
作者：弘历
朝代：清
体裁：五言律诗

己巳明楼谒，受降赦彼戎。丙申今日拜，荷佑定兹功。岁月渐因远，高深意不穷。三征平朔漠，惭愧未亲躬。
恭谒景陵
作者：弘历
朝代：清
体裁：五言律诗

年年避暑庄，若侍几筵傍。来谒益增痛，遑云不敢忘。祖孙都一脉，鉴识有殊常。思此惟忧惧，勤劳励日蘉。
恭谒景陵
作者：弘历
朝代：清
体裁：五言律诗

昨叩六旬年，今携子位传。未能定犹我，深感赐由天。祖有福超训，心殷冰与渊。明楼九�毕，悲忆鉴忻然。
恭谒景陵
作者：弘历
朝代：清
体裁：五言律诗

昨岁壬寅度，壬寅饴沐含。今年值癸卯，癸卯鼎成参。日月何期速，恩勤那尽谈。奠椒怀永恨，七十又加三。
恭谒景陵
作者：弘历
朝代：清
体裁：五言律诗

神御年年觐，鼎湖益切哀。壬寅周甲阅，丁未仲春来。日月诚速矣，显承何有哉。永怀深顾笃，愿守赤心孩。
恭谒景陵
作者：弘历
朝代：清
体裁：五言律诗

绕膝众孙侍，独蒙恩遇多。分明及今日，扬觐应如何。近地无乾土，流阴叹逝波。羹墙晨夕里，三十六年过。
恭谒景陵
作者：弘历
朝代：清
体裁：五言律诗

舒悲钦奠桂，触目俨含饴。永别千秋慕，深恩四海知。云霞淡春色，松柏长孙枝。廿五年飘忽，攀髯忆曩时。
恭谒景陵
作者：弘历
朝代：清
体裁：五言律诗

西域已班师，东陵展祀宜。辟疆二万里，奏绩五年期。默默深叨佑，悽悽更益悲。敢云成祖志，祖志注今斯。
恭谒景陵
作者：弘历
朝代：清
体裁：五言律诗

言瞬卌一载，那堪回首论。扈陪依圣祖，眷顾异诸孙。敢懈斯今志，虞孤在昔恩。藉宁眄冠剑，云日目中存。
恭谒景陵
作者：弘历
朝代：清
体裁：五言律诗

赤心酬我祖，青目异诸孙。霜露三春阅，继绳万叶尊。长年偏忆幼，难忘是深恩。何以差不负，勤劬默自存。
恭谒景陵
作者：弘历
朝代：清
体裁：五言律诗

音容心永识，德泽梦难忘。讵敢空吟杜，奚当早识昌。念兹钦继序，倬彼仰羹墙。孺慕明楼下，盈盈泪满觞。
恭谒景陵感成长句
作者：弘历
朝代：清
体裁：七言律诗

瞬息光阴逝水翻，种松龙老郁陵园。讴歌四海犹思祖，绳继千秋已逮孙。不觉惊心瞻隧象，几番翘首望棂门。宵衣益勉乾乾志，恐负当年覆载恩。
恭谒景陵感成长句二首·其一
作者：弘历
朝代：清
体裁：七言律诗

忆昔髫年沐宠光，于今忍读闵予章。望中松柏云霞护，梦里音容岁月长。孺慕那穷终古恨，眇躬自问绍庭方。趋陪百尔歌思切，尚有当时鸳鹭行。
恭谒景陵感成长句二首·其二
作者：弘历
朝代：清
体裁：七言律诗

去年雁塞驻离宫，有恨霜乌语井桐。今岁鼎湖瞻玉剑，无声石马立秋风。目穷碧汉孤云白，泪洒寒皋落日红。翠柏丹枫纷似昔，羹墙忾慕祗成空。
恭谒景陵敬成长句
作者：弘历
朝代：清
体裁：七言律诗

比岁来瞻匪事频，吾衷有愿此虔申。音容日远仍如昔，松柏云森又报春。伊古一人信巍荡，大清九宇尽臣民。西师欲蒇当年志，还冀鸿庥奠漠垠。
恭谒未陵
作者：弘历
朝代：清
体裁：五言律诗

追王遵周典，上陵拟汉规。虽云世次远，敢忘祖恩贻。神域千灵护，皇图万载基。拜瞻申四慕，欲别更迟迟。
恭谒永陵
作者：弘历
朝代：清
体裁：七言律诗

四祖分陵墲壝同，鸿禧景佑奠岐丰。制因汉氏修园寝，尊拟周家号古公。念结拜瞻千里外，�绵继续万年中。曰承曰启均予责，惟敬惟勤励此衷。
恭谒永陵
作者：弘历
朝代：清
体裁：五言律诗

肇运兴基土，景膺显命初。溯源一脉近，宅兆万年馀。山檿攘犹忆，神榆荫越舒。春秋阅廿四，弹指顷相如。
恭谒永陵
作者：弘历
朝代：清
体裁：五言律诗

追王传前籍，遗庥逮后昆。高山瞻彼作，德水溯兹源。疆理兴家室，星辰卫庙垣。几多瓜瓞感，挥泪洒寒原。
恭谒泰东陵
作者：弘历
朝代：清
体裁：五言律诗

丙辰述归政，圣母意犹怜。穹颢因重吁，慈龄祝百年。所期竟艰获，初志近将全。稽首明楼下，酸然敬识篇。
恭谒泰东陵
作者：弘历
朝代：清
体裁：五言律诗

前春那可思，终古不忘悲。驹影才一瞬，凤重别再期。燧钻惊两改，膝绕叹长辞。翼日明楼下，椎心写祝词。
恭谒泰东陵
作者：弘历
朝代：清
体裁：五言律诗

周祭明当举，拜瞻此际悲。昨年兹预日，温谕似平时。半夜传凶信，终天绝会期。含哀三百六，过亦迅如驰。
恭谒泰东陵
作者：弘历
朝代：清
体裁：五言律诗

弗许即倦位，慈恩愿永年。斯言实感已，翼日更陈天。讵料未符望，而今竟与传。明楼兹展拜，追忆痛茫然。
恭谒泰东陵
作者：弘历
朝代：清
体裁：五言律诗

承欢�二载，不尽寸方心。忽尔八旬到，未邀百岁临。更无言可道，祇有痛增深。孰弗长年愿，可知恨亦寻。
恭谒泰东陵
作者：弘历
朝代：清
体裁：五言律诗

无端临七帙，反本叩双亲。恨昨三周阙，悲今一意申。明楼并霄迥，仪树布阴匀。失望素怀者，明年祝九旬。
恭谒泰东陵
作者：弘历
朝代：清
体裁：五言律诗

春初至秋末，心近叹身遥。祇藉梦魂遇，永辞甘旨调。云山惟寂寂，落叶正萧萧。归辔孟冬逮，忾闻拟祭朝。
恭谒泰东陵
作者：弘历
朝代：清
体裁：五言律诗

松楸接神路，历久郁葱苍。忌甫过正月，岁惊逾六霜。心摧含檗味，泪洒共椒浆。礼蒇仍还去，不堪回首望。
恭谒泰东陵
作者：弘历
朝代：清
体裁：五言律诗

泣忆辛巳岁，奉舆幸五台。即今成独往，忍此弗重来。实恨明楼迥，虚瞻享殿开。隙驹九年阅，难尽一心哀。
恭谒泰东陵
作者：弘历
朝代：清
体裁：五言律诗

清明哀戚节，初次重躬承。复土后培土，恃陵视怙陵。亟来既如昔，弗减敢云增。重谒当踰岁，回瞻恨拊膺。
恭谒泰东陵
作者：弘历
朝代：清
体裁：五言律诗

萱戺成虚语，龙鳞更长科。徒思辛巳况，空此季春过。设使高年在，才经百岁歌。叩头默屈指，抢地痛如何。
恭谒泰东陵
作者：弘历
朝代：清
体裁：五言律诗

迅矣春与夏，悲哉已与丁。祇馀咏劳瘁，无复奉慈宁。素服遵先制，中心愧礼经。汉文创红禫，岂足示仪型。
恭谒泰陵
作者：弘历
朝代：清
体裁：五言律诗

两年阔展谒，一旦写悲呼。难问彼苍者，永沈吾痛乎。金川除后患，青海继前谟。所愿自兹往，戢兵事更无。
恭谒泰陵
作者：弘历
朝代：清
体裁：五言律诗

乙前恨难忆，卯后又周陈。六十旻垂佑，惕乾心秉寅。万年无改政，一已有惭身。敬告考终职，如康来重频。
恭谒泰陵
作者：弘历
朝代：清
体裁：五言律诗

乙卯至今岁，五旬有五年。倏开八十帙，痛拜鼎湖天。扬觐深增愧，旰宵勖体乾。孜孜待归政，屈指佑希虔。
恭谒泰陵
作者：弘历
朝代：清
体裁：五言律诗

云霞气郁蒸，间岁谒桥陵。万古已如是，六旬何忍称。勤劳思实独，巍荡仰如凭。奚以酬高厚，惟应勉继绳。
恭谒泰陵
作者：弘历
朝代：清
体裁：五言律诗

到必先钦谒，椎心眄昊虚。明楼思陟降，仪树益欷歔。缟服壮伸昔，素衣年长予。幸终考妣礼，卌五岁如初。
恭谒泰陵
作者：弘历
朝代：清
体裁：五言律诗

勤政十三年，贻谋万祀绵。曾无息一意，何有佛双肩。閟寝春侐若，仪松古郁然。来孙已襁褓，敬告吁禧延。
恭谒泰陵
作者：弘历
朝代：清
体裁：五言律诗

向已隔年谒，今番连岁来。所遭真亟矣，追远敢忘哉。永念劬劳重，其如节序催。三杯奠悃愫，五字写沉哀。
恭谒泰陵
作者：弘历
朝代：清
体裁：五言律诗

呼天难应地，万古不春时。到此惊如昨，无言秪益悲。爱民承昔笃，勤政励今为。九叩还三奠，回瞻欲去迟。
恭谒泰陵
作者：弘历
朝代：清
体裁：五言律诗

孺慕忆从头，西园设黻收。星霜易二纪，冠剑閟千秋。肇允勤将就，奚能扬烈猷。东西隔陵兆，天也讵人谋。
恭谒泰陵
作者：弘历
朝代：清
体裁：五言律诗

山庄神御处，甫叩忌辰来。未敢百三冀，徒深卌五哀。丕承惟惭耳，无黍益蘉哉。礼蒇当辞去，翘瞻首重回。
恭谒泰陵
作者：弘历
朝代：清
体裁：五言律诗

戊午躬添土，逮今阅�年。时光诚以迅，子道幸而全。来两敢加益，到斯当复旋。潸然欲糊目，频拭仰呼天。
恭谒泰陵
作者：弘历
朝代：清
体裁：七言律诗

敬陪慈驭上桥陵，慰怆难为情曷胜。纵复三年频泥首，每教一去辄填膺。兹来允为蘋蘩继，自昔常惭统绪承。设以微躬论遭际，于昭顾諟感应增。
恭谒泰陵
作者：弘历
朝代：清
体裁：五言律诗

春秋又经岁，天地此埋哀。缅想殷勤治，惟惭继述材。龙光攀久矣，驹影迅诚哉。归政三年近，谢恩当重来。
恭谒泰陵
作者：弘历
朝代：清
体裁：五言律诗

春露怆心头，于时瞻拜修。鼎成阅四纪，镜照朗千秋。勤政古无匹，惠民今有由。继绳竟何似，怵惕祗增羞。
恭谒泰陵
作者：弘历
朝代：清
体裁：五言律诗

昨至叩心愿，兹来携子躬。六如六旬阅，一瞬一年匆。禅典惟今举，总师较古崇。孙谋仰贻厥，敬念迹非同。
恭谒泰陵
作者：弘历
朝代：清
体裁：七言律诗

桥山仪树郁葱然，凭几悲深忽廿年。承昔怀柔绥月竁，逮今归顺接祁连。乘时欲事日中�，命将因宁漠外边。先志敬成何敢必，尚希景佑奏功遄。
恭谒泰陵
作者：弘历
朝代：清
体裁：五言律诗

秘寝西东望，每来先谒趋。悲心履春露，泪眼眄云衢。勤治无过矣，增哀有是乎。一遵丁戊例，疏数敢逾吾。
恭谒泰陵
作者：弘历
朝代：清
体裁：五言律诗

结念展悲来，礼成何速哉。三春芳觉歇，万古籁鸣哀。严殿衣冠閟，宝城松柏枚。再臻动经岁，欲去首重回。
恭谒泰陵
作者：弘历
朝代：清
体裁：七言律诗

质明峰树辨陵园，趋谒松宫冠剑存。敢曰志成荡盐泽，亦云功定靖花门。凡兹万里遐宣武，总荷九天默佑恩。二十五年如一瞬，鼎湖回忆痛难言。
恭谒泰陵
作者：弘历
朝代：清
体裁：七言律诗

载戢干戈弓矢櫜，春风露布捷旗高。徂求遂得元凶系，耆定端惟圣泽叨。保大今犹筹抚恤，诘戎昔尚忆勤劳。蒇功成志遑云幸，戒满持盈励自操。
恭谒泰陵
作者：弘历
朝代：清
体裁：五言律诗

霜露依然易，羹墙杳莫寻。西东风雨会，�二岁年侵。再至原如昔，两来匪始今。期颐世恒有，回忆痛犹深。
恭谒泰陵
作者：弘历
朝代：清
体裁：七言律诗

驹驰火改讶匆然，间岁来瞻意倍悬。痛仰桥山犹自昔，抚兹海宇念当前。敬绳谟烈百千世，忽隔音容十八年。奠罢椒浆还复去，祇馀心系岳云边。
恭谒泰陵启跸之作
作者：弘历
朝代：清
体裁：古风

命师奠西极，有事告二陵。我东曰归时，我心西悲生。耕耤并问安，月吏对明廷。诸务既备举，启跸发前旌。一心忆冠剑，二十易霜星。三宿不为遥，觉如万里程。
恭谒泰陵感成近体
作者：弘历
朝代：清
体裁：五言律诗

志恨已终古，申哀复此时。不教馀一恃，何以写千悲。神路东西接，灵山草木滋。㷀㷀代展叩，考妣鉴明垂。
恭谒泰陵感成长句
作者：弘历
朝代：清
体裁：七言律诗

岁月真惊鼓与舂，攀髯已绝叹无从。久暌诗礼庭前训，频有音容梦里逢。松郁新阴笼隧象，山蟠佳气护灵龙。九年治未臻康理，景仰安能继圣踪。
恭谒泰陵感成长句
作者：弘历
朝代：清
体裁：七言律诗

晓月华霜静玉墀，慈闱恭奉奠金卮。申诚因值六旬庆，来谒俄经旬六期。继绍未遑多仰愧，熙和难致切勤思。元宫一閟千秋隔，痛忆当年攀恋时。
恭谒泰陵感成长句
作者：弘历
朝代：清
体裁：七言律诗

秋霜春露又周旋，一酹隆恩一怆然。预叩七旬爱任日，未盈六帙痛尧年。承平蒙业惟休养，遗大投艰益惕乾。讵此久延终复去，心焉回眷白云边。
恭谒泰陵礼成转旆易州卜征燕豫景澄西颢风爽金舆载览登秋兴言裁什
作者：弘历
朝代：清
体裁：古风

展礼谒二陵，启途巡九洛。前辰雨洒道，兹时潦归壑。风寒冷斯未，地湿尘不作。行行度燕墟，召泽想何若。樊馆及高城，传闻疑信错。太行之左麓，高原秋有穫。是用慰予心，予岂有他乐。
恭谒泰陵礼毕书怀
作者：弘历
朝代：清
体裁：七言律诗

数问如何夜不眠，质明泥首阙楼边。天沈恨忆理昔岁，日远惊看隔两年。圣德已巍难继后，臣心不息愿绳前。言归又复遵山路，回望松云益黯然。
恭谒泰陵礼毕奉皇太后便道诣五台瞻礼曼殊易州道中得诗二十八韵
作者：弘历
朝代：清
体裁：五言排律

翠幰别丹陵，行旌指绿塍。载观方稔岁，常奉大安乘。台麓香严域，神尧法驾升。祝釐诚有藉，绍德理原应。稍度西成序，犹然爽气澄。陟山还破雾，问渡不愁冰。红树村宛尔，清风店绝胜。古来燕赵地，故事短长徵。樊馆馀荒址，荆山倚碧嶒。嬴秦徒割据，豪侠此陵凭。台有黄金号，屏犹积翠称。招延殊可尚，长乐最堪憎。历历兴亡事，行行感慨增。六龙驱沛艾，八辇轥輷輘。健士盘神马，材官按俊应。伞张红日障，旗曳紫云腾。郭外闻舂碓，溪边看结罾。筑场全少隙，比栉不论层。要识舒长乐，多缘黍稌登。降康天有自，致瑞我何能。时豫因修武，怀深敢忘兢。土臣朝肆觐，书案夜亲凭。飞白聊娱暇，批黄每继灯。狩巡五年举，休助万民承。勤政传家法，延禧命梵僧。讵惟遵象教，端以缉徽兴。指日临三晋，神霄蹑几棱。方舆应有志，继武孝孙曾。
恭谒泰陵起程有作
作者：弘历
朝代：清
体裁：五言律诗

两年罢贺岁，一意切瞻陵。霜露与时远，悲思以日增。西辕首涂发，春树淡烟凝。四宿程犹隔，延眸望不胜。
恭谒泰陵起程有作
作者：弘历
朝代：清
体裁：五言律诗

周岁忽将逮，春郊此启程。居诸真是迅，辗转若为情。夙愿成空拟，沈哀实合并。永怀近尺咫，云巘尚层横。
恭谒泰陵述怀
作者：弘历
朝代：清
体裁：七言律诗

流阴真是隙过驹，痛值今年痛绝殊。五十八归天上永，九旬一岂世间无。春山古树增深感，勤政亲贤奉远谟。治未臻淳民未阜，每思付托益惭吾。
恭谒祖陵并视孝贤皇后安奉地宫启跸过通州即事言怀
作者：弘历
朝代：清
体裁：五言律诗

考章临后葬，启跸谒先陵。孙楚哀经罢，葛生归自应。吉宫附昌瑞，介祉永云礽。潞水维舟昔，追思情可胜。
恭谒祖陵得句
作者：弘历
朝代：清
体裁：五言律诗

致奠先钦谒，追思水木殷。敢忘仁祖顾，期绍孝孙闻。神宇千灵护，龙支万派分。今年瞻两度，戚后慕逾勤。
恭谒福陵
作者：弘历
朝代：清
体裁：七言律诗

史宬实录每钦观，草昧鸿猷楮墨端。适值明纲滋不振，遂乘天佑取其残。四番陈奠思何限，九�言归泪暗弹。石矢躬亲开创业，藐予深惧守成难。
恭谒福陵
作者：弘历
朝代：清
体裁：七言律诗

天柱隆崇万载亭，福贻奕叶藉威灵。风云俨若通神縡，龙虎常如护帝扃。黍稷一时陈俎豆，瞻依十载易霜星。敬观实录思开创，每悉艰难泪雨零。
恭谒福陵
作者：弘历
朝代：清
体裁：五言律诗

步自山川内，瞻如霄汉边。秘灵原自古，锡圣盖由天。俎豆万千载，松楸二百年。永思开创烈，守业凛仔肩。
恭谒福陵
作者：弘历
朝代：清
体裁：五言律诗

草昧起英雄，维皇乃眷东。风云龙虎会，日月海天中。帝业千年巩，山陵万古崇。永维无竞烈，继序矢深衷。
恭迎皇太后至山庄
作者：弘历
朝代：清
体裁：七言律诗

关中塞外有山庄，处处时巡凤辇将。养志由来期悦豫，高年所喜正康强。诸峰献寿皆堪指，万树恒春自在芳。今日田畴应庆幸，幽人岂独乐徜徉。
恭迎皇太后车驾至畅春园得近体一律
作者：弘历
朝代：清
体裁：七言律诗

方山佳景似西池，养志因成小憩迟。顺旨遄归勤大政，问安频遣系遐思。欢迎凤辇临长日，恰驻仙园协凊时。廿日寸心萦顿释，阶萱庭柏总含怡。
恭迎皇太后驾至畅春园即事得句
作者：弘历
朝代：清
体裁：七言律诗

翟舫昨当驻潞河，不眠数问夜如何。策骢心切诚欢迓，扶辇躬承顾语和。萱为映阶翠展叶，榴如报节绛舒柯。浃旬依恋一朝慰，绕膝由来乐事多。
恭迎皇太后驾至畅春园驻跸即事志喜
作者：弘历
朝代：清
体裁：七言律诗

南国临山常却辇，北京旋跸日乘舟。轻舆趁爽来仙籞，快马询安谒道周。慈豫都因看好麦，薰风恰正绽芳榴。高年食履增康健，愿奉徽游亿万秋。
恭进皇太后玉盘时果各纪以诗 其一 桃
作者：弘历
朝代：清
体裁：七言绝句

甘实灵津可益神，摘来犹带露华新。绀桃原是西池种，合献西池第一人。
恭进皇太后玉盘时果各纪以诗 其三 莲子
作者：弘历
朝代：清
体裁：七言绝句

落瓣馀香散御湖，内人新擘水精珠。擎来色质浑难辨，漫说冰心在玉壶。
恭进皇太后玉盘时果各纪以诗 其二 频婆
作者：弘历
朝代：清
体裁：七言绝句

郎官见说赐文林，甘旨堪将托素心。底事会稽王逸少，换鹅书罢乞来禽。
恭进皇太后玉盘时果各纪以诗 其四 藕
作者：弘历
朝代：清
体裁：七言绝句

玉盘初荐玉参差，吐液含清逭暑宜。愿以心虚承色笑，还将丝缕拟恩慈。
恭送列祖皇考实录御容及玉牒至盛京尊藏卜言启程瓣香致敬
作者：弘历
朝代：清
体裁：五言排律

豳沛陪京地，肇兹王业兴。二陵钦陟降，万代谨绳承。于铄帝居壮，允宜神御凭。宗枝绵玉牒，实录灿金绳。赍送垂仪典，瞻依矢惕兢。皇图开奕叶，家法示孙曾。
恭逢圣母七旬大庆慈宁宫庆贺礼成志喜
作者：弘历
朝代：清
体裁：七言律诗

重熙累洽世蕃昌，寿茂萱闱五福穰。七帙开临七日复，万方欢奉万年觞。恩覃锡类承慈志，册进徽称笃懿庆。十载一周行盛典，仙筹綵线永添长。
恭遇北郊大祀成什用昨岁叠己酉韵
作者：弘历
朝代：清
体裁：七言律诗

北郊承祀子之职，依昨园斋躬审愆。己酉丙辰诚瞬息，朝乾夕惕敢期年。待擒枭獍心愈愤，幸叶雨旸恩谢虔。驰望方坛祈切切，即轃捷报一增全。
恭遇皇考忌辰安佑宫行礼有作
作者：弘历
朝代：清
体裁：七言绝句

园居恰值忌辰日，追忆呼天即地临。五十五番遗诏读，倏如一瞬迅光阴。
恭阅太祖太宗世祖圣祖世宗实录圣训告成敬纪五言排律二十四韵
作者：弘历
朝代：清
体裁：五言排律

丰沛贻谋远，天人应德同。明纲方扫地，帝顾实维东。用净欃枪气，徐开阊阖风。庥凝皇有极，德厚祚无穷。开创驾千古，驱除仅一戎。三韩恢旧业，万国仰重瞳。爰布明堂令，方吹嶰谷筒。顺时敷巽命，驭物凛乾衷。往者滇南乱，曾烦八阵攻。运筹尽伊吕，奋力总罴熊。奏捷凭边将，颁恩自法宫。平成歌圣德，熙皞戴神功。道洽阴阳序，时清礼乐崇。诗书延俊秀，恩泽被昆虫。茹拔交成泰，芒销象应丰。戎行甲沽酒，村妇乳孳童。六十一年久，皇王帝治隆。春秋旋气运，张弛协苍穹。日昃犹勤政，民安更省躬。欢呼遍白叟，声教届乌蒙。�想承光烈，端惟予幼冲。绍庭励初志，推斗赖群工。成宪犹堪鉴，孚诚或可通。永言钦陟降，胜似拜崆峒。
恭颂皇祖勒崖云峰二大字
作者：弘历
朝代：清
体裁：七言绝句

骊珠双颗勒云峰，占断岩岩万景重。不似摩崖千许字，开元惟用诩东封。
恭题壶卢碗歌
作者：弘历
朝代：清
体裁：古风

壶卢碗逮百年矣，穆如古色含表里。摩挲不忍释诸手，康熙御玩识当底。昔时未审赐何人，其家弗守鬻之市。展转兹复充贡珍，是诚珍胜其他耳。辞尘世仍入西清，碗如有知应自喜。敬思当日圣意渊，不贵异物祛奢靡。园开丰泽重农圃，蔬瓠尔时种于此。就模中规成诸器，神枢即契造物理。对碗可悟见诸羹，幻海浮沈宁论彼。
恭题皇祖御用韘
作者：弘历
朝代：清
体裁：七言律诗

千秋家法传弧射，手泽犹存韘弆今。丱岁略瞻神武迹，永年惟励继绳心。皮规角钉真敦朴，土障葛灯敢不钦。惭愧和阗材昜致，夥哉相指琢瑶琳。
恭题盛京吉林黑龙江等处标注战迹舆图六韵
作者：弘历
朝代：清
体裁：七言排律

龙兴东海佑承天，创业时仔二帝肩。因以舆图考当日，注之战迹示千年。祖功并茂德贻后，宗德还兼功继前。心膂折冲同禦侮，躬亲执锐更披坚。凡经一百四十处，乃致九州万国全。享此泰平守器者，可忘先业弛勤虔。
恭题磁州御射亭
作者：弘历
朝代：清
体裁：七言律诗

射柳名亭气象雄，千秋圣日照临中。肯教贞观专前美，真令由基拜下风。安不忘危四时狩，所其无逸万方同。孜孜绳武心恒笃，未敢亭前一引弓。
恽寿平万横香雪
作者：弘历
朝代：清
体裁：七言律诗

鼻识为香目识色，根尘各以两标之。便称曰雪宁非雪，待欲言奇转复奇。偶借南田为合相，不妨清暇咏新诗。昨曾邓尉山房坐，饱领其间静赏怡。
恽寿平山水轴用画中吴晨题韵
作者：弘历
朝代：清
体裁：七言绝句

茅屋还教山木支，日长山静鸟声迟。主人访客将何往，童子㩗壶饷茗时。
恽寿平梅花书屋
作者：弘历
朝代：清
体裁：七言绝句

千枝香雪番风春，傍水依山总静真。记得韬光寺西畔，也曾一作画中人。
恽寿平水村春晓图即用其韵
作者：弘历
朝代：清
体裁：七言绝句

植援门对溪山秀，长谢淮南招隐心。恰恰黄鹂方哢晓，依依绿树已成阴。
悉故
作者：弘历
朝代：清
体裁：古风

去岁秋之季，忽接驿章递。廓喀复侵藏，索债倡浮议。岂知巴忠者，其夕投河毙。彼实于前年，差往理斯事。三人功过均，何致归其自。疑之勤访询，渐乃知详悉。番边被贼占，私赎求还地。赎价复欠之，而更无防备。所以贼藉词，诱擒施奸计。藏番性恇怯，见贼即逃避。贼因犯后藏，猖獗弗可制。前冬彼三人，同事见乃异。成德曾与争，欲示兵威厉。巴忠通番语，讲和乃作伪。遂诱廓喀降，来京已受赐。贼归甫踰岁，即仍侵犯肆。无已应发师，深入问其罪。用人惭错误，念军受劳瘁。弃藏断弗宜，二泰过当治。一切缓急几，宵旰筹量细。曲直天垂鉴，非我贪彼利。大小功成九，胥赖上苍庇。岂仍不知足，黩武无戒忌。兵应弗得已，日夜劳虑思。伫望春夏间，红旗捷或至。
悉故
作者：弘历
朝代：清
体裁：古风

台湾逆匪靖，海峤期永固。因留福康安，诸政资展布。善后俾久奠，勘前覈宿误。兹乃具奏闻，一一悉其故。诸吏懈文治，各弁弛武务。加以事苞苴，胥弗勤民虑。即如缉邪教，无备行又遽。善恶未分明，烧屋如劫掳。天地饰添弟，化大犹巧诉。以此奸贼煽，抗官乃弗惧。遂致恣披猖，贼首久失捕。重臣率精兵，三月成功速。鉴前并饬后，官方大筹度。庶几靖瀛疆，万民安寐寤。
悔过
作者：弘历
朝代：清
体裁：古风

屡宜军中人，并观更兼听。口碑出舆论，益悉庸臣行。刚愎惟自是，曾不集思定。筑碉将及千，工作劳众病。兵多分乃少，攻勤翻鲜胜。每晚虚施炮，不惜火药罄。是皆军所忌，温福蹈之并。以致贼邀隙，情涣群逃迸。然此将半载，不知实我懜。自古信将帅，谤箧有弗證。既已付之权，岂宜设伺侦。孰谓致偾事，悔过徒惭怲。观过或知仁，解嘲聊有咏。
悔过六韵
作者：弘历
朝代：清
体裁：五言排律

阉人弗戒慎，初夜郁攸腾。熛盛乾清燬，诫昭君德惩。星星岂顿致，栗栗实深兢。自顾志诚满，天垂诲允应。自兹惟益儆，示后永贻徵。掷管无他说，依然望捷仍。
患失
作者：弘历
朝代：清
体裁：古风

子曰苟患失，将无所不至。为为臣者言，万古昭明义。若其为人君，宜多患失事。天命与人心，慎保恐或坠。祖功及宗德，谨守虞致弃。九州幅员遥，可展不可替。庶政纲纪存，当修不当废。祈年兆虽佳，未定越廑意。一方即有收，尚愿万方备。一岁即幸丰，更冀绥屡赐。患失斯已多，得恒弗能遂。为君信难哉，永言志吾思。
悦心亭二首·其一
作者：弘历
朝代：清
体裁：七言绝句

澹对轩前四柱亭，周遭春水护芳汀。苍茫万顷碧无尽，村树微分如荠青。
悦心亭二首·其二
作者：弘历
朝代：清
体裁：七言绝句

烟意波容雅相宜，那殊甓社与菱丝。会心不远居然远，剪綵装春又底为。
悦心殿
作者：弘历
朝代：清
体裁：五言律诗

一水围琼岛，因之过石桥。波光全潋滟，柳色已招摇。时有春阴合，便希雨泽邀。迩来心略悦，麦陇雪培饶。
悦心殿
作者：弘历
朝代：清
体裁：七言律诗

几馀初岁试游寻，咫尺塔山憩悦心。恰对春屏吟翼日，又看琼岛布轻阴。屡沾仍冀斯为雪，望穫无遑始自今。更盼捷音越以甚，安能即境豫清襟。
悦心殿
作者：弘历
朝代：清
体裁：七言律诗

初岁馀閒广殿临，仙壶韶景递侵寻。梅含喜色舒昌蕊，鸟渐能言弄好音。胜展绮屏御人日，云笼琼岛正春阴。便希六出瑶林缀，此外无他悦我心。
悦心殿
作者：弘历
朝代：清
体裁：五言律诗

南郊承祭罢，北淀问安旋。是处更衣惯，轻舆取路便。露浓林似沐，夏浅卉犹鲜。揽景兹无暇，心仪爱日悬。
悦心殿
作者：弘历
朝代：清
体裁：古风

崇阁罢春筵，绮殿试清眺。琼岛记春明，春阴望空躁。华檠例缀景，今岁斯初到。仙木亦璨璀，假山亦茜峭。悦心讵在兹，乃在祥霙膏。
悦心殿
作者：弘历
朝代：清
体裁：七言律诗

悦心夫岂易言兮，偶悦心应敬益跻。庆值四方无事日，慰当三白已沾畦。因知即景今为幸，耐可翻书古与稽。孟子佳言从幼读，时时亦自要提撕。
悦心殿
作者：弘历
朝代：清
体裁：五言律诗

晓日上窗温，匡床小憩存。壁诗忽隔岁，岚画又迎轩。攀陟宁宜亟，诗书悦可敦。此中觅消息，至矣子舆言。
悦心殿
作者：弘历
朝代：清
体裁：古风

气澄景已清，雨霁山愈翠。位置本人工，岁久足幽致。讵祗春阴佳，请看秋光媚。琼岛映峭茜，太液披清泌。远俗得静怡，味道资深契。可以减刍豢，孰云非礼义。
悦心殿
作者：弘历
朝代：清
体裁：古风

玉塔耸崔巍，琼岛围罗列。浸映太液光，精神堪澡雪。冕黻于焉换，竹素于焉设。展卷恰虞书，知人云则哲。惟帝其难之，得贤心庶悦。
悦心殿
作者：弘历
朝代：清
体裁：七言律诗

紫光宴罢惜馀阴，琼岛春归试揽寻。翠柏苍松径熟识，绣檠宝帖殿初临。乘时欲奉阳和德，汲古思探义理深。今日略知心可悦，幸缘积素在林岑。
悦心殿
作者：弘历
朝代：清
体裁：七言律诗

纳远虚窗万景罗，往来清憩此为多。金仙露下清秋气，玉蝀风生太液波。自是山林在廊庙，不妨黼芾入松萝。问予底事心知悦，旸雨刚时蔚黍禾。
悦心殿
作者：弘历
朝代：清
体裁：古风

轻阴沓嶂笼，积素连林缀。松篁称古春，丝管屏华节。朵殿既深沈，虚牖还清绝。手泼金壶汁，兴飞玉田屑。宁匪频来处，今朝果心悦。
悦心殿作永安寺即明之琼华岛也顺治年间建白塔于此别殿构其旁颜曰悦心几馀临幸即景成什
作者：弘历
朝代：清
体裁：七言律诗

飞阁流丹切颢空，登临纵目兴无穷。北凭太液平铺镜，南接金鳌侧饮虹。冬已半时梅馥馥，春将回处日融融。摩挲艮岳峰头石，千古兴亡一览中。
悦心殿即事
作者：弘历
朝代：清
体裁：七言律诗

乘兴维舟复陟山，载临朵殿翠微间。春阴恰喜琼华润，细浪从披太液潺。花木且迟二月景，诗书聊伴片时閒。悦心漫道于斯悦，遥缱军情那解颜。
悦心殿即目
作者：弘历
朝代：清
体裁：七言律诗

承光直北是琼华，宛转虹桥路不赊。积雪欣滋瑶岛树，轻阴又叠赤城霞。梅将春信徐徐递，诗与韶光旋旋加。因忆子舆明训在，悦心礼义足生涯。
悦心殿得句
作者：弘历
朝代：清
体裁：五言律诗

祇宫瞻礼罢，路便塔山寻。一雪将盈尺，首春真悦心。缀花高下树，镂玉□礹岑。责实看琼岛，循名又作阴。
悦霁亭
作者：弘历
朝代：清
体裁：七言绝句

云净寥天片不留，晴风送爽度梧楸。问予悦霁缘何悦，都为三农可卜秋。
悦霁亭
作者：弘历
朝代：清
体裁：五言律诗

又是中元节，兼逢快霁时。有风皆送爽，无物不含怡。黍陇农驱雀，兰蹊仆发辎。前题一再读，睫眼两年驰。
悦霁亭
作者：弘历
朝代：清
体裁：五言律诗

小亭梵宫侧，悦霁向名之。复尔中元节，恰当晴景披。阅年松押擖，瀼露卉葳蕤。目与心清朗，欣于此一时。
悦霁亭
作者：弘历
朝代：清
体裁：古风

屡阴复屡晴，秋意殊未定。我实愿时旸，因之虑怲怲。今朝乃大霁，碧宇徂云净。得亭便名之，东坡以为镜。
悦霁亭
作者：弘历
朝代：清
体裁：七言绝句

春末夏初歌悦霁，十年一遇信艰逢。良辰美景能无乐，戒满撝谦益有颙。
悦霁亭
作者：弘历
朝代：清
体裁：古风

暮春及首夏，时雨复时晴。二麦可称稔，黍禾亦遍耕。五月弗藉霖，农谚还堪徵。然惟今岁耳，那忘往岁情。此际方望泽，何暇登此亭。悦霁真悦霁，艰遇慰益增。而吾愿进之，书云戒满盈。
悦霁亭
作者：弘历
朝代：清
体裁：七言绝句

辍翳澄氛顷刻间，碧天如洗倚青山。恰宜悦霁亭中坐，数日愁消片晌閒。
悦霁亭即景
作者：弘历
朝代：清
体裁：五言律诗

一岁常一度，此亭坐片时。中元节至矣，霁色恰当之。迥洗天心朗，晶悬日面披。今朝真即景，所悦在旸宜。
悦霁亭口号
作者：弘历
朝代：清
体裁：七言绝句

风吹云片去无馀，砌曝曦光溽毕除。秋草秋花那悦彼，农勤农苦略纾予。
悦霁亭放歌
作者：弘历
朝代：清
体裁：古风

四日快晴始慰然，昨夜骤霖复怅惘。讵予无屋足避漏，心切小民怨咨想。今朝此亭信可悦，大霁虚明怡万象。旋愁旋喜毋固必，或者予衷失涵养。观过知仁缘廑农，自解自怜自偶赏。
悼敏皇子将送往朱华山一临酹酒七字吟悲
作者：弘历
朝代：清
体裁：七言律诗

一纾愤懑酹金卮，柳翣行将发引时。此去想应兄待弟，都来何致母随儿。试言邂逅谁能受，叠遇乖张命实奇。不忍抚棺寄馀恨，孩提莫道未全知。
惇叙堂
作者：弘历
朝代：清
体裁：七言律诗

惇叙名堂始自予，每来欲去且徐徐。齐家治国从来重，木本水源未可疏。琼壁联吟七字在，锦筵回首十年馀。会当岁美还几暇，行苇和欢更继初。
惇叙殿得句
作者：弘历
朝代：清
体裁：五言律诗

丙寅斯设宴，卅八逮今年。彼聚尊及近，兹联卑以全。窄嫌庭院席，宽就殿墀筵。数典实因此，重成五字篇。
惇叙殿有感
作者：弘历
朝代：清
体裁：五言律诗

丙寅会惇叙，具尔百人筵。有似晨星几，无殊电影然。方将宴千叟，更复纪长篇。独沐天恩厚，爱民心益虔。
惇叙殿有感
作者：弘历
朝代：清
体裁：七言律诗

以亲九族著虞经，惇叙依然此殿庭。阅三十年如一瞬，乘馀閒至恰韶青。水源木本胥融盎，授几赓歌忆燕宁。盛典欲重循辄罢，顾瞻老辈若晨星。
惇叙殿有感殿本名纯一斋以宴宗室于此移其额于西室而名此
作者：弘历
朝代：清
体裁：五言律诗

丙寅此开宴，旧殿易新名。敬述皇祖事，用联九族情。尧亲思典载，禹拜缅谟诚。欲再不忍举，其如多变更。
惇叙殿柏梁体联句
作者：弘历
朝代：清
体裁：古风

筵开惇叙欣同堂，显承祖烈宣重光。于赫放勋示典常，惟圣时宪迈陶唐。重熙累洽符成康，敢如公旦陈不蘉。绍庭肯构敬日强，时享太室怀秋霜。乐具入奏陈膻芗，假思降嘏福穰穰。君为臣纲父子纲，序亲恊族覃德洋。时维八月届白藏，瑞凝仙掌零露瀼。谷登万宝真吉祥，诏赐家宴宴宗潢。欢生棣萼与雁行，不须趋驾来从梁。屏翰之寄愧莫当，以奠磐石成金汤。于万斯年景祚长，乐善愿效东平苍。谬厕五等心徊徨，吉日庚寅时维良。温暾朝旭上扶桑，晓蟾留影光微茫。金根迤逦下阖阊，西苑匼匝围红墙。途阁云蔓缭回廊，广庑䆗窱连曲房。映戺菊英绽冷芳，垂垂金粟西昊粮。坡有兰茝沚有菖，秋风太液渊汪洸。爽澄瑶屿奏微凉，鸢飞鱼跃水云乡。金鳌桥畔飞仙艎，楼船捩舵棹歌扬。朱帘绣柱其鹄黄，彼岸不须一苇杭。园名丰泽垲向阳，迎銮雀跃瞻龙章。徐随天步染御香，瑞云丛拥龙衮裳。伯叔昆弟跻跄跄，斯皇朱芾珩有玱。觚棱鳷鹊辉晶芒，庆云五色笼楣杗。肆筵授几黻座旁，方柷三奏钟鼓喤。埙篪相和鸣丁珰，鼓我舞我虞趪趪。戛彼云和弹八琅，引商刻羽低复昂。听音非听其铿锵，大官九酝富酒浆。六清醓醢䤎醴䣼，君子有酒酌言尝。嗤彼酤我语过狂，盘擘麟脯设菰粱。载精琼糜以为粻，招摇之桂南夷姜。饴䬵馎饦饧餦餭，嘉鱼丽罶鳟鲤鲂。敦彼行苇戒牛羊，敦弓四鍭厥礼详。醉酒饱德欢无央，上方织贝承以筐。臣再拜进万年觞，如山如阜复如冈。绵禧延祚歌有庆，俾炽而昌寿而臧。天家盛事垂无疆，爰笑爰语近御床。二曹八荀奚数量，鹡鸰成颂笑三郎。楼辉花萼仅五王，视兹鸴鸠枪榆枋。敦睦笃叙圣泽滂，瞻彼洛矣水泱泱。天地明察神明彰，太和遐鬯将仪凰。潜鱼颉而飞鸟䀪，惠鲜怀保民胥匡。家有柄穗千万箱，岁登三釜充囷仓。展亲宴衎以倡佯，于胥乐兮和而庄。自今家法始我皇，载飞天藻云龙翔。追琢其章金玉相，元音不约宫与商。振振公族胥赓飏，迫窘诘曲惭东方。雍容玉砌陪圭璋，同姓五十联珩璜。远轶姬周增辉煌，异数得与悦以慷。和乐且耽乐无荒，中心藏之何日忘。硕矢维城勉匡襄，昭明有融斐令望。教忠教孝奚酬偿，本支百世万叶昌。
惊喜
作者：弘历
朝代：清
体裁：古风

惊喜曷有常，亦视其事矣。兰第锡毕沅，各驰五百里。闻言为之惊，或有他故耳。急擘奏书囊，变惊乃为喜。胥报霈甘霖，田渥运通美。吁嗟有是哉，手额谢无已。诸务近顺适，益慎盈虚理。
惜张宗苍补惠泉图亦被燬因四叠旧韵
作者：弘历
朝代：清
体裁：七言律诗

宗苍曾写惠山泉，五咏徒教四叠先。勿泥准绳继其后，真教气韵匹乎前。同遭回禄诚奇事，直示无常是正诠。不忍名蓝绝佳话，补之复补合应然。
惜松歌
作者：弘历
朝代：清
体裁：古风

两年不到万松寺，晓春乘兴今来偶。盘龙踞虎纵好在，郁翠流腴较昔丑。僧云去岁即生蠹，所以苍株半枯朽。佛泯生灭付不知，山无爱憎谁任咎。咄哉成形坏亦随，荣誉已当毁应受。不然山灵厌客来，示尽枯禅以寂守。木必先腐虫生之，疑增讵在碎玉斗。植中寿客乃如斯，不如斯者今知否。
惜白马
作者：弘历
朝代：清
体裁：古风

白马我久乘，驯良性已谙。于今齿加长，不能备六骖。四蹄忆龙骧，双耳犹竹篸。向我临风嘶，无边感慨含。
惜菊
作者：弘历
朝代：清
体裁：古风

已过重九节，始赏重九花。几多别离兴，独对碧江霞。倚篱思陶潜，落帽非孟嘉。方谓傲霜质，胜彼艳春华。驱车辞城阙，扬袂挥风沙。契阔惜寒芳，簪之胆瓶斜。丰韵凌轻舆，引我逸趣赊。同云幕远天，一夜飞银砂。金英忽就萎，无复裳裳荂。陨黄学桑柘，垂白同蒹葭。菀枯本如是，何必兴咨嗟。试看千年松，亦复成枯楂。
惜阵亡总兵高天喜诗
作者：弘历
朝代：清
体裁：七言律诗

始由小校出从征，优擢奇雄至总兵。留后脩桥耻苟活，复前入阵遂捐生。绿旗中祗一人实，绝域外传千载名。裹血结缨宁让古，诗非奖勇奖忠诚。
惜麦
作者：弘历
朝代：清
体裁：古风

暮春之初往谒陵，此处麦苗才茁绿。因循弥月乃不雨，恐致旱成心局缩。虽沐阵雨未二寸，况每炎风腾燥熇。旱竟成哉嗟我农，调燮无能惭蕴慉。今朝阅武仍此过，可怜麦秧将欲熟。不盈三寸逮结穗，色弗芄青黄渐秃。五日不雨则无麦，喜雨亭记那堪读。
惠佑龙王庙叠旧作韵
作者：弘历
朝代：清
体裁：五言律诗

盛德赞天縡，鸿功著地宗。一方赖呵护，三拜肃仪容。民气诚云复，神歆益致恭。蓍乾得九五，云起定从龙。
惠佑龙王庙瞻礼
作者：弘历
朝代：清
体裁：五言律诗

设教资神道，明禋著六宗。城闉祈巩固，庙貌奂舂容。帝惠惟敷佑，吾心敢懈恭。洪波吁恬壑，万古镇云龙。
惠山听松庵用竹炉煎茶因和明人题者韵即书王绂画卷中·其一
作者：弘历
朝代：清
体裁：七言律诗

才酌中泠第一泉，惠山聊复事烹煎。品题顿置休惭昔，歌咏膻芗亦赖前。开士幽居如虎跑，舍人文笔拟龙眠。装池更喜商邱荦，法宝僧庵慎弆全。
惠山听松庵用竹炉煎茶因和明人题者韵即书王绂画卷中·其二
作者：弘历
朝代：清
体裁：七言律诗

回回山下出名泉，火候筠垆文武煎。成佛漫嗤灵运后，题诗多过玉川前。试携学士来明汲，高谢山僧守晏眠。我愿灵源常勿幕，饮教病渴尽安全。
惠山园
作者：弘历
朝代：清
体裁：七言绝句

位置都教学惠山，溪亭小憩片时閒。九龙昨岁停春跸，却在寻常想像间。
惠山园
作者：弘历
朝代：清
体裁：古风

凤凰墩似黄埠墩，惠山园学秦家园。舟到其他则且置，松岩之下先得门。水态山光经雨好，墨林书案供清讨。长河两岸绿畴风，径送溪堂惬怀抱。怀抱惬矣几复閒，新题旧什推敲间。几度南巡宁为此，笑未开颜惭腼颜。
惠山园
作者：弘历
朝代：清
体裁：五言律诗

园写秦家墅，规模肖宛然。祗输少古树，一例蔚春烟。暗窦明亭错，消冰流水鲜。南方停跸处，却说是前年。
惠山园
作者：弘历
朝代：清
体裁：七言律诗

园学秦家寄畅心，阅时筠木亦阴森。由来日涉才成趣，却我几忙率偶临。云敛琳霄目因迥，水澄兰沼意俱深。静观别有相应处，理趣当前不藉寻。
惠山园
作者：弘历
朝代：清
体裁：七言律诗

寿山东障枕长渠，既窈而深清复舒。问景偏欣优雪后，行韶恰合载阳初。轩收孙氏琳琅笥，园写秦家水竹居。又为民艰罢巡跸，九龙春色且姑徐。
惠山园
作者：弘历
朝代：清
体裁：七言律诗

寿山周览至山左，别有山园仿九龙。耐可凭轩供眺望，欲言返跸且从容。水花红馥递风细，林叶翠新过雨浓。岂弗梁溪烟景似，不缘渥泽得艰逢。
惠山园
作者：弘历
朝代：清
体裁：古风

小园学惠山，山固非九龙。结搆既毕肖，惠山想像中。旷忆无名初，三千一大同。有名彼此分，事乃鲜至公。南华论齐物，妙理诚幽通。
惠山园
作者：弘历
朝代：清
体裁：七言律诗

山左小园别一区，亭台全拟惠山图。今年问景犹初至，素节当秋觉益殊。松自静因风有韵，石虽瘦以古为腴。讵关境胜恒怀彼，祗为民亲每绻吾。
惠山园
作者：弘历
朝代：清
体裁：五言律诗

山泉爱吴下，位置学秦家。韶节过今日，梁溪不我遐。乔峰一窗画，积雪万林花。静觉春心盎，还同物纽芽。
惠山园
作者：弘历
朝代：清
体裁：五言律诗

峡声入夏壮，林色较春浓。径度镜中彴，遥闻云外钟。迎眸惟静趣，随意作清供。塔影波间落，还疑印九龙。
惠山园
作者：弘历
朝代：清
体裁：七言绝句

景写惠山真不真，明亭暗窦尽宜春。今朝大似江南者，宿雾轻烟总绝尘。
惠山园
作者：弘历
朝代：清
体裁：五言律诗

溪声咽乳溜，径趣掠眉峰。草木含韶气，湖山无俗容。得佳如画读，契妙以诗供。遥想九龙畔，春云正蔚浓。
惠山园
作者：弘历
朝代：清
体裁：七言绝句

玉蕊山茶古干梅，唐花不较地争开。何当图画天然里，借得梁溪烟雨来。
惠山园
作者：弘历
朝代：清
体裁：七言律诗

诡石丛间路入从，春园山水意将浓。乘閒偶尔游一晌，缩地居然移九龙。绕砌近堤吐新草，明亭暗窦间苍松。南巡风景依稀在，亲切民情镇芥胸。
惠山园
作者：弘历
朝代：清
体裁：七言律诗

近岸维舟日未午，小游聊趁片时閒。恰如墩适离皇甫，便是园今到惠山。松傍明亭常落落，泉淙暗窦自潺潺。引思那在秦家墅，祗在民情亲切间。
惠山园八景 其一 寻诗径
作者：弘历
朝代：清
体裁：七言绝句

万寿山园学惠山，九龙八景不劳攀。予心宁在风光美，依媚民情想像间。
惠山园八景 其一 寻诗径
作者：弘历
朝代：清
体裁：七言绝句

望捷心烦佳节过，兼归政合简吟哦。偶翻诗本减十五，步径一寻可罢么。
惠山园八景 其七 澹碧斋
作者：弘历
朝代：清
体裁：七言绝句

方塘几亩铺新水，曰凝曰融鱼负欢。立望一时思捷报，澹然却羡碧波安。
惠山园八景 其七 澹碧斋
作者：弘历
朝代：清
体裁：七言绝句

石罅吐泉犹觉涩，就平亦有嫩波铺。凭栏底识澹然意，似待条风拂绿蒲。
惠山园八景 其三 墨妙轩
作者：弘历
朝代：清
体裁：七言绝句

三希墨妙镌次第，昨复累累得续编。稽古虽云成韵事，斯之未信合惭然。
惠山园八景 其三 墨妙轩
作者：弘历
朝代：清
体裁：七言绝句

三希石已镌墨妙，审鉴间犹半假真。鲜暇抚临还自笑，于中无乃废精神。
惠山园八景 其二 涵光洞
作者：弘历
朝代：清
体裁：七言绝句

假山砌石本以实，真洞迎岩乃作空。真假实空齐置却，其光得在孰涵中。
惠山园八景 其二 涵光洞
作者：弘历
朝代：清
体裁：七言绝句

嵚巘中寻石径崇，到来牝洞祇空空。因幽识得涵光趣，方寸大千应不穷。
惠山园八景 其五 知鱼桥
作者：弘历
朝代：清
体裁：七言绝句

新水溶溶弱练披，开奁绿藻欲生时。负冰才罢锦鳞脆，乐否惟鱼任自知。
惠山园八景 其五 知鱼桥
作者：弘历
朝代：清
体裁：七言绝句

春水融冰澹荡漪，弗寒弗暖正宜时。其间底用劳分辨，莫若娵隅付彼知。
惠山园八景 其八 水乐亭
作者：弘历
朝代：清
体裁：七言绝句

江南燕北两名之，更忆馀杭亦有斯。既水不妨即称乐，八音何必泥金丝。
惠山园八景 其八 水乐亭
作者：弘历
朝代：清
体裁：七言绝句

漫笑八音水字无，吹风激石视斯乎。观澜会括听澜意，数典何须忆老苏。
惠山园八景 其六 就云楼
作者：弘历
朝代：清
体裁：七言绝句

云有去来楼有定，是诚云就就云讹。偶观额字恒失笑，颠倒似兹讹者多。
惠山园八景 其六 就云楼
作者：弘历
朝代：清
体裁：七言绝句

昨岁优霖土尚润，麦田高下绿芃芃。层楼一畅东郊目，就景非殷望意中。
惠山园八景 其四 载时堂
作者：弘历
朝代：清
体裁：七言绝句

几转梁溪桥过水，书堂水裔待相宜。如云俯仰为何令，恰似江南二月时。
惠山园八景 其四 载时堂
作者：弘历
朝代：清
体裁：七言绝句

水裔虚堂三架开，梁溪不异晓春回。如询此际何所载，满眼思看捷信来。
惠山园即景
作者：弘历
朝代：清
体裁：五言律诗

偶称寄畅景，因涉惠山园。台榭皆曲肖，主宾且慢论。饶他千里近，消我万几烦。正尔参金地，陡然忆玉门。
惠山园荷花
作者：弘历
朝代：清
体裁：古风

山园过雨看荷花，如濯蜀锦浣越纱。露珠离离无色象，风麝馥馥饶清嘉。陆葩水卉真鲜比，梁溪想亦舒芳矣。裳裳一例镜中华，南北异同漫议拟。
惠山园观荷花
作者：弘历
朝代：清
体裁：古风

吴园万寿山东隅，其水昆明之尾闾。去岁湖水已忧涸，津逮弗及眢井如。自春徂夏湖水足，馀波一方湛且绿。偶来正值荷花开，雨后风前散清馥。洛川湘浦比轻狂，君子微嫌名教伤。试看流霞带醺者，真是水仙宴水堂。水堂宛转孰南北，何必燕天隔江国。汗牛充栋咏莲人，面目谁真识净植。
惠山寺
作者：弘历
朝代：清
体裁：七言律诗

九陇重寻惠山寺，梁溪遐忆大同年。可知色相非常住，惟有林泉镇自然。所喜青春方入画，底劳白足试参禅。听松庵静竹垆洁，便与烹云池汲圆。
惠山寺
作者：弘历
朝代：清
体裁：七言律诗

寄畅园中眺翠螺，入云抚树湿多罗。了知到处佛无住，信是名山僧占多。暗窦明亭相掩映，天花涧草自婆娑。阇黎公案休拈旧，十六春秋一刹那。
惠山寺五叠旧作韵
作者：弘历
朝代：清
体裁：七言律诗

梁溪开舫见遥螺，稍近丛云梵宇罗。寄畅园寻幽径暂，惠山寺入缭垣多。禅林不碍狮音唱，古栝依然凤尾娑。五叠韵成诗六度，止斯适可厌过那。
惠山寺再叠旧作韵
作者：弘历
朝代：清
体裁：七言律诗

春气濛濛润岫螺，花宫兼有古松罗。青衣童子谁曾见，白足僧人此处多。画卷重教神晤会，竹炉一为手摩娑。底须今昔频量检，七识田中幻末那。
惠山寺叠前韵
作者：弘历
朝代：清
体裁：七言律诗

每逢佳景喜题句，率以镌崖纪岁年。是曰有为之法耳，远哉无我祇如然。爱听春鸟閒弹梵，懒与山僧坐讲禅。一语何妨聊顾问，即今悟处可曾圆。
惠山寺叠旧作韵
作者：弘历
朝代：清
体裁：七言律诗

峰峰晴色濯新螺，绀宇珠宫借巘罗。希有秘珍永宝四，率成佳话实堪多。春泉石罅淙声细，新竹风前弄影娑。文字禅虽非本分，要因净业悦陀那。
惠山寺叠旧作韵
作者：弘历
朝代：清
体裁：七言律诗

鹿苑虔瞻佛髻螺，庄严七宝实骈罗。若于本分云相应，祗是无言已觉多。水去梁溪惟澹澹，草生祗窟镇娑娑。松庵偶试禅家茗，漫拟周王咏有那。
惠山寺四叠旧作韵
作者：弘历
朝代：清
体裁：七言律诗

惠山依旧矗青螺，层叠禅林护呿罗。一片赤心忘今到，几茎白发较前多。慧枝演法高还下，忍草当春婆复娑。礼佛而非佞佛者，留诗最是好檀那。
惠山歌题张宗苍画
作者：弘历
朝代：清
体裁：古风

惠山之泉人所闻，惠山之山我亦欣。来往惠山才两度，清兴足共千秋存。往往林峦入静观，笔不能写徒云云。宗苍画伯亦吴人，经营惨淡其传真。朝来九龙在吾目，烟舟舣待梁溪曲。白足僧人若可呼，我独何为在书屋。春云如滴山如洗，品泉往事徵茧纸。寄畅园，法云寺，由来不隔彼与此。
惠崇九思图
作者：弘历
朝代：清
体裁：七言绝句

毵毵飞集碧潭秋，寓意原从鲁语求。设使昌黎蓦相遇，斯人应亦许同游。
惠泉上作
作者：弘历
朝代：清
体裁：古风

向予拊石栏，遥企云中脉。今来探乳穴，牝湫注灵泽。春绘万物昌，月印千秋碧。得源趣益佳，摛藻聊补昔。
惠泉山房作
作者：弘历
朝代：清
体裁：古风

惠泉惠麓东，冰洞喷乳窦。江南称第二，盛名实能副。流为方圆池，一例石栏甃。圆甘而方劣，此理殊难究。对泉三间屋，朴斲称雅搆。竹炉就近烹，空诸六根囿。想像肥遁人，流枕而石漱。乃宜此岩阿，宁知外物诱。亭台今颇多，缀景如错绣。信美乐不存，去去庶绩懋。
惠泽龙王庙瞻礼
作者：弘历
朝代：清
体裁：七言律诗

明陵谒罢返汤泉，遂陟汤山栈路穿。古庙一时礼惠泽，春波数顷润良田。致虔惟以祈农亟，问景非因骋目便。稻未插秧麦苗茁，绿郊稍觉慰心悬。
惠济祠
作者：弘历
朝代：清
体裁：七言律诗

河宗稳渡紫霞舟，巍焕灵祠见举头。五载一巡瞻庙貌，民安物阜仰前猷。清南黄北居中奠，平地成天永世庥。曰感曰钦念何已，穹碑七字又教留。
惠济祠
作者：弘历
朝代：清
体裁：七言律诗

河畔崇祠金碧煌，渡河瞻礼敬诚将。代天敷佑今兮古，行地昭灵清与黄。利涉往来赖神贶，升香楮帛吁民康。敢云锡羡由昭假，慎德惟殷励不遑。
惠济祠
作者：弘历
朝代：清
体裁：七言律诗

河畔崇祠金碧煌，蓬莱祗在水中央。载瞻凤戺还龙户，永奠内清与外黄。功在民生宜祀典，德惟坎济受天庆。祷之久矣宁因已，惠我黔黎识不忘。
惠济祠
作者：弘历
朝代：清
体裁：七言律诗

玉构金堤神所凭，瓣香展谒肃虔增。黄清淮乂常资佑，楗密茭长敢恃能。梦雨飘初逢晓霁，灵风恬不致波兴。漕艘来往称庥应，争奉馨椒洁享蒸。
惠济祠
作者：弘历
朝代：清
体裁：七言律诗

瑞气扶舆凤阁峨，金堤千载镇洪河。黄流清汇安澜庆，楚舫吴艘利涉歌。百越乡宁拘地远，六宗功著济人多。綵舟稳渡慈颜豫，神贶欣叨默护呵。
惠龄等奏攻克灌湾脑贼巢生擒逆首张正谟等诗以志事
作者：弘历
朝代：清
体裁：七言律诗

跸路方殷飞骑至，行宫驻即捷音来。正谟实是倡乱者，阅岁竟能执讯哉。四面合围冒险阻，一心齐奋迅霆雷。所馀孽指日扫尽，湖北民生喜气恢。
惠龄等奏生擒川北首逆罗其清报至诗以志慰
作者：弘历
朝代：清
体裁：七言律诗

强兵雄将四三千，�逆锄凶逮二年。惟事尾追致留滞，屡行饬督戒俄延。其清今日报擒逆，川北斯平靖燹烟。譬以蠹株要全净，旁枝剔去继根牵。
惬适斋
作者：弘历
朝代：清
体裁：七言绝句

朴斲祠旁敞月寮，旧题俯仰一逍遥。因思惬适近乎泰，君子当知泰不骄。
惬适斋
作者：弘历
朝代：清
体裁：七言绝句

萧斋三架古祠旁，小座亦欣翰墨香。畺吏虽然勤供奉，以为多矣恧无遑。
愁雨
作者：弘历
朝代：清
体裁：五言律诗

昨雨彻昼夜，今晨未放晴。再多恐害稼，乏计解愁情。岸齿浸将满，阶心涨欲平。无能善调幕，惭愧祇怦怦。
愁霖
作者：弘历
朝代：清
体裁：古风

六月雨时行，久晴安可必。闰五已涝麦，大田烜赖日。难禁更渍霖，雨辄心忧慄。前日甫悦霁，无何复云出。虽未即霪霖，溽润鲜乾室。昨夜转大作，侵晓阴犹密。广厦或致漏，比户怨仓卒。无计俾安处，况虑农功失。繁露以鼓攻，迂缓嗟儒术。祈晴诣玉泉，责已宁从质。
愁霖
作者：弘历
朝代：清
体裁：古风

愁旱雨弗来，愁霖雨弗去。弗来愁犹间，弗去愁独遽。譬如望赐人，得佳否如故。痛楚迫身者，不离将益勮。北地多愁旱，或亦我熟路。愁霖实鲜遭，十岁偶一遇。以鲜越难惯，可用知今度。涔涔时作止，傍晚晶阳露。明朝冀快晴，大田庶不误。
意入
作者：弘历
朝代：清
体裁：七言律诗

意入山边复水边，最无尘处总真诠。风来万树吹凉籁，雨过千峰生霁烟。鹿养茸群选嘉荫，鹤将子各下苍川。分明不是松乔侣，到此还应自谓仙。
意行
作者：弘历
朝代：清
体裁：七言律诗

意行初不较凉炎，马上成诗信口占。薄雾卷空开岫障，微风拂涧揭泉帘。霜华怯日融融减，缋叶随程旋旋添。北望木兰秋狝近，起予兴在远山尖。
意行
作者：弘历
朝代：清
体裁：七言律诗

意行那约马兮舆，峻岭崇山适所如。云一片飞阴作爽，风无形啸谷含虚。且前林下宛逢鹿，便到溪边不钓鱼。个里尘心消欲尽，但馀吟兴未全除。
意行
作者：弘历
朝代：清
体裁：古风

意行骑马徐馺娑，塞山碛水来参我。忽上层峰下视云，如泛千里凌风舸。潦收涧口汲冷泉，叶脱枝头摘残果。松厓雨后绿髯张，枫岸霜前赤霞锁。萦青缭白含太虚，乾端坤倪豁�閜。更从天外眄遥尖，点点烟螺殊砐硪。飞来灵鹫只虚名，似对雄风言堀堁。应接无暇足吟拈，千仞冈头凝虑坐。今朝御凤小游仙，洪崖右拍赤松左。旷观契妙所得多，谓予从禽聊复可。
意行
作者：弘历
朝代：清
体裁：五言律诗

谷迥越山清，乘凉爱意行。有风皆作籁，无雨不旋晴。枫处迟寻鹿，柳中且听莺。南讹秩长养，及节有权衡。
愿晴
作者：弘历
朝代：清
体裁：古风

祈年时望雨，雨足复愿晴。愿望迭相代，一心百虑并。屈指岁月间，几日得畅情。侧闻天地大，人犹有憾生。谁能学蒙庄，逍遥物外征。
慈云寺
作者：弘历
朝代：清
体裁：五言律诗

古寺建康熙，祝釐缘奉慈。亦曾扈翟豫，徒此益乌悲。葺旧凡经几，行春复过兹。老松鳞荫广，不觉怃移时。
慈云寺
作者：弘历
朝代：清
体裁：古风

宛转杨柳陌，荒凉琉璃界。栋梁靡孑遗，墙壁馀半在。云昔香积厨，祝融偶不戒。赤帜胜势张，水云下风拜。焦烂无其人，一举致大败。放参僧尽散，馀者三五辈。借问四天下，有象孰无坏。譬诸鸟栖林，林空鸟相背。曲突善后计，彼方谓蒂芥。道左冀檀那，识之尚未逮。
慈云寺
作者：弘历
朝代：清
体裁：古风

精蓝路左建多年，一时炎官肆熏灼。陆浑山火拟韩诗，护法天龙竟何若。花砖壁立云构摧，瓦砾荒榛起寒雀。往来每为惜颓废，寻思此事应斟酌。毋乃楞严语如是，生灭灭已寂灭乐。
慈云寺·其一
作者：弘历
朝代：清
体裁：五言律诗

九秋迈王路，六辔历禅关。地静延轻爽，门虚对远山。绕林寒鸟沸，点砌野花殷。忆昨疏閒甚，吟诗松竹间。
慈云寺·其二
作者：弘历
朝代：清
体裁：古风

一向耽幽寂，佳境辄寻历。凭舆忆旧游，题诗应在壁。鸟啄柏子落，僧引泉花滴。已去闻钟声，半在云中击。
慈云寺瞻礼
作者：弘历
朝代：清
体裁：七言律诗

招提久建运河濆，题额依然仰圣文。为阐宗风期悟彻，重临南国致瞻勤。几番掖辇明如幻，一晌登堂忽不欣。已是拊膺思昔日，那堪翘首望慈云。
慈云寺瞻礼叠庚子诗韵
作者：弘历
朝代：清
体裁：七言律诗

玉林建寺碧溪濆，皇考重脩题额文。当日檀那在提唱，至今苾侣孰殷勤。徒因路便游而涉，却以昔缘戚弗欣。屺岵并瞻切悲念，金刚徒忆曰如云。
慈云岭
作者：弘历
朝代：清
体裁：五言律诗

高岭郡城西，松杉蔚翠萋。耸来莫山并，抱处祗湖低。古迹原多幻，昔游难重提。慈云犹是故，仰望益增悽。
慎独
作者：弘历
朝代：清
体裁：古风

慎独之言始曾子，子思得之传孟氏。岂惟学者立身方，吾乃因之悟治理。常人于不见闻处，是谓独也斯慎尔。惟于帝王独则无，长言试为申其旨。无论明廷莅政时，如纶如綍谨所始。深宫温室稍宴閒，复有嫔嫱及内史。视于无形听无声，意之所向随方揣。耳属于垣孰踰此，千里应违已若彼。凡人于独总宜慎，无可独者当倍蓰。乾乾惕若朝继夕，尚虞此意或暂弛。武王铭于盘盂几杖洵有因，奚啻十目所视十手指。
慢成画筌
作者：弘历
朝代：清
体裁：七言绝句

于求似忌太求真，不薄今人爱古人。腹鲜诗书岂有韵，笔饶刻画也无神。
慧因允请为题额七字志从乙未年
作者：弘历
朝代：清
体裁：七言律诗

不识无名胜有名，怜他屈膝一番诚。慧非定慧曾参透，因是何因可悟明。须解了心应放下，谩誇题额以为荣。东厢精舍试清憩，凭牖聊抒畅揽情。
慧因寺
作者：弘历
朝代：清
体裁：古风

净慧本无因，善因亦有慧。无实净之根，有以善为蔇。而总非全提，全提泯文义。大士坐如如，默然示度世。
慧因寺
作者：弘历
朝代：清
体裁：七言绝句

竺兰结宇绿川滨，棹返平山一问津。禅衲已知因是慧，试言慧复是何因。
慧因寺
作者：弘历
朝代：清
体裁：七言绝句

金粟如来是慧云，迥超缘觉与声闻。犹嫌灵运为饶舌，孟顗精勤底足云。
慧居寺
作者：弘历
朝代：清
体裁：五言律诗

峰岭因何秀，秀因泉石遭。恰宜耆域扩，底较蒋山高。禽演无生偈，松翻万古涛。阇黎惟守律，不习坐禅逃。
慧居寺
作者：弘历
朝代：清
体裁：五言排律

梵宇宝华阳，庄严殊胜常。石坛授五戒，铜殿压诸方。庭有禽听呗，厨多鼠守粮。谢参黄檗拂，期结白莲场。轮演无生法，灯传不尽光。回舆度耨水，清磬尚悠扬。
慧居寺八韵
作者：弘历
朝代：清
体裁：五言排律

宝华深秀处，问路记吾曾。是日观民暇，青春佳兴乘。梵宫迎马近，崎径破云登。戒井谁当汲，莲池依旧澄。六檀身口意，三宝佛经僧。净业遵毗柰，禅机谢慧能。璇题千载焕，饴慕一心增。小憩催行辔，耽斯理岂应。
慧居寺再叠乙酉韵
作者：弘历
朝代：清
体裁：五言排律

轻舆趁晓阳，古寺径知常。是日弗多路，游山到上方。佛居无住处，僧食有缘粮。却守毗尼律，殊非棒喝场。以斯勤本分，亦可度流光。小憩还行馆，松阴鞭缓扬。
慧居寺叠乙酉韵
作者：弘历
朝代：清
体裁：五言排律

精蓝据向阳，熟路到曾常。风静乃幡动，禅圆而戒方。寺原超下界，僧自富斋粮。试问出尘地，可真选佛场。爱他别室迥，却尽纳山光。赐额慧居改，千秋名永扬。
慧贤皇贵妃挽诗叠旧作春怀诗韵昔谢惠连不得志于时而有秋怀之作去年三春无雨忧怀悒郁因题春怀诗今岁三白兆于冬万物熙于春宜其愉悦舒适矣而伤逝之感不能释于情叠韵志怀兼以自讼
作者：弘历
朝代：清
体裁：古风

牛女岁一会，讵云隔天汉。崦嵫虽下舂，扶桑复明旦。人生赴壑蛇，去势谁能绊。永惟王衍言，言笑忆晏晏。更虑汉武事，空贻后人案。双双梁上燕，队队滩头雁。时或失乳巢，亦或别沙岸。况曾赋抱裯，尝经陪曲宴。忧农予悒郁，强慰予之畔。频进徐妃箴，未怨班姬扇。廿年如一日，谁料沉疴臶。嘱我为君难，不作徒背面。悼淑励不伤，亏盈月规半。徘徊虚堂襟，小星三五烂。有愧庄叟达，匪学陈王叹。
憩云斋
作者：弘历
朝代：清
体裁：七言绝句

六霙霈否每怀望，乍喜铺空晓日藏。分付春云莫飞去，岩斋久憩正何妨。
憩云斋
作者：弘历
朝代：清
体裁：古风

将欲登北峰，聊因憩东冈。东冈得亩平，有室亦有堂。憩云我夙名，路便足相羊。是时秋云敛，秋日耀清光。独憩亦欣然，所欣在宜旸。
憩云斋
作者：弘历
朝代：清
体裁：五言律诗

山阴有佳处，过岭试幽寻。快霁宜凭眺，憩云尤惬心。轩窗白含远，禾黍绿芃深。疏剔出新窦，石泉送好音。
憩云斋
作者：弘历
朝代：清
体裁：五言律诗

岭拖南北分，山麓有斋文。四壁图书古，一庭花木芬。床筵聊徙倚，衣袖惹氤氲。摛藻参名实，今朝果憩云。
憩云斋
作者：弘历
朝代：清
体裁：七言律诗

常时望里云兹憩，今日座中兹憩云。起思由来在舒卷，游情正复喜氤氲。树犹迟叶休言合，岫未出峰了是分。设使居然作春雨，快哉真个利耕耘。
憩云斋
作者：弘历
朝代：清
体裁：七言绝句

散称行与聚称憩，云实其间付不知。今岁幸逢春雨屡，于斋那敢更陈辞。
憩云斋
作者：弘历
朝代：清
体裁：七言绝句

斋筑山坳号憩云，朝岚夕霭相氤氲。当秋若问相应句，但欲其閒不欲勤。
憩云斋
作者：弘历
朝代：清
体裁：七言律诗

晓云冉冉散天涯，其雪惜之难置怀。春泽称优晴亦可，人情不足我原偕。小游合返因过岭，且止非忙暂憩斋。七字促成随即去，诸凡留滞实为乖。
憩云斋
作者：弘历
朝代：清
体裁：古风

舍舫而登斋，斋未半山际。危栈已屴崱，密林更亏蔽。岩室才几间，称朴不称丽。英英写楹出，忽聚忽开霁。斯景固恒有，谁识其精粹。攀陟有底忙，况是来经岁。仆役且停休，吾与云共憩。
憩云斋
作者：弘历
朝代：清
体裁：古风

过一小冈复即平，北峰寻径将言登。峰高峦壑数起伏，夷嵏坦麓林斋清。斋额憩云云实憩，滃濛荟蔚栖檐楹。二麦穗齐逮结粒，雨诚足矣所愿晴。云中君却如致笑，笑我曾无一定情。
憩云斋
作者：弘历
朝代：清
体裁：古风

适从御园来，历历田功莅。稻町芃蔚苗，麦垄齐吐穗。实资春泽优，秀而实时暨。乃弥月未雨，切我望云意。恰坐寺傍斋，即绎檐额义。谓云即当兴，为霖漫斯憩。
憩云斋
作者：弘历
朝代：清
体裁：古风

香山与御园，此地正居中。适可成小憩，无事行匆匆。斋额曰憩云，意殊不惬胸。迩时方冀雨，作霖当霈空。憩斋或邻私，膏田乃为公。漫谓与云诅，企泽诚计穷。
憩云斋口号
作者：弘历
朝代：清
体裁：七言绝句

云去云来斋不知，偶然相值憩于斯。是诚人憩非云憩，得著神心静片时。
憩云斋得句
作者：弘历
朝代：清
体裁：古风

肩舆过小岭，益觉入山深。是日春云布，阁雨未作霖。因之共云憩，颇有忘云心。何不落浓�，饱沃麦垄针。
憩云轩
作者：弘历
朝代：清
体裁：古风

出岫与成峰，无心亦无法。有为即有劳，于焉憩乃洽。云则安藉憩，题轩似未恊。已而小徘徊，英英写绳榻。去子既弗辞，来兮仍听合。憩斯真觉宜，相与悦净业。
憩倚晴楼有会
作者：弘历
朝代：清
体裁：古风

从来有登必有降，自策而登因降西。数武之间具至理，因悟万事视此齐。在原陟降消片刻，登难降易更可思。曰堂曰楼各缀景，倚晴楼额檐端题。雨足宜晴利晒麦，分明惬我愿所希。一游讵祗赏山水，关情稼穑恒殷兮。
憩古中盘精舍·其一
作者：弘历
朝代：清
体裁：七言绝句

十笏才强万景收，坐来棐几忆前游。云岚朝暮无恒态，况是今秋与昨秋。
憩古中盘精舍·其三
作者：弘历
朝代：清
体裁：七言绝句

缭白萦青最上层，鸟飞不到意俱腾。自惊奇句从何得，隐有山灵导我曾。
憩古中盘精舍·其二
作者：弘历
朝代：清
体裁：七言绝句

林天石海自重重，石罅霏天花紫茸。风送入窗风拂去，维摩无著著何从。
憩妙香室
作者：弘历
朝代：清
体裁：五言律诗

古华严寺侧，静室朴无文。步倦于焉憩，心清或得闻。青莲惟净业，优钵散奇芬。适自堵波下，回瞻隐白云。
憩崮山传餐因而有作·其一
作者：弘历
朝代：清
体裁：七言绝句

行久平原此入山，停舆恰趁一时閒。何来几架山房见，不为怡颜为怩颜。
憩崮山传餐因而有作·其三
作者：弘历
朝代：清
体裁：七言绝句

一间亭与两间楼，咫尺峰容望里收。朴斲亦知无大费，惜他终属费人脩。
憩崮山传餐因而有作·其二
作者：弘历
朝代：清
体裁：七言绝句

崮山原属昔常过，绝顶仙宫栖岌峨。瞬息六年何所异，绿丛云隐绛垣多。
憩崮山传餐因而有作·其四
作者：弘历
朝代：清
体裁：七言绝句

片刻传餐复就途，那因佳处久耽娱。何当此意未喻众，犹见尔为每惭吾。
憩弘恩寺
作者：弘历
朝代：清
体裁：五言律诗

竺宇带烟郊，遥瞻松柏梢。往来接官路，憩息入僧巢。参佛惟乘兴，施檀聊解嘲。如询切已句，勿问惠心爻。
憩弘恩寺
作者：弘历
朝代：清
体裁：五言律诗

自昔每相过，弗留去则那。乘閒聊一憩，即景岂无哦。苍认松梢簇，白添鬓发娑。金仙默不语，笑指壁题多。
憩承光殿
作者：弘历
朝代：清
体裁：七言律诗

清晓视朝蒇礼文，复欣霁景散徂云。更衣路便兹流憩，批牍时勤毕处分。柏露润从仰处浥，荷风香自俯中闻。崇台讵止无烦暑，兴亦因之迥不群。
憩承光殿作
作者：弘历
朝代：清
体裁：五言律诗

蒇祭西墉转，顺途层阙临。更衣憩体暂，询寝系怀深。古柏千年调，时禽二月音。北瞻琼岛近，又喜作春阴。
憩承光殿作
作者：弘历
朝代：清
体裁：古风

返跸圆明园，憩驾承光殿。为娱圣母情，宜割贤妃绻。春风绪并吹，春云惜因散。弥月未沾泽，望雪殷宵旰。筹农无时置，馀事可付慢。
憩承光殿六韵
作者：弘历
朝代：清
体裁：五言排律

远宇轻云敛，层城晓旭辉。于斯税鸾辂，遂此换龙衣。窗景异春夏，松阴齐瘦肥。小停清漏听，速驾御园归。阅稼历郊野，询安谒寝闱。有行莫非事，无逸以为依。
憩春耦斋作
作者：弘历
朝代：清
体裁：古风

丰泽昔园名，春耦今斋额。学圃与学稼，总廑民生戚。春耦复斯时，绻彼劳阡陌。岂其三四推，华屋便憩息。成咏即自讼，徒教粘素壁。
憩独乐寺
作者：弘历
朝代：清
体裁：五言律诗

祗园路必经，春跸小延停。僧野罢禅戒，佛空泯色形。少年频此宿，古柏镇前庭。似向高斋话，鬓霜添几星。
憩画舫斋因题句
作者：弘历
朝代：清
体裁：七言律诗

液池东岸向南转，恰有溪斋画舫迎。本自弗忙不妨憩，㡳须责实且循名。牙樯锦缆曾何藉，流水行云最有情。设以米家相比拟，化工无尽此探精。
憩赵州柏林寺
作者：弘历
朝代：清
体裁：古风

横川度石桥，古郡连平野。寻胜憩征鞍，得句向兰若。兰若已清幽，祖堂况赵州。单提及直指，要非庸者流。香台已绝登，禅佛率弗举。嗟哉风日下，何怪优婆侣。翠柏笼清荫，南荣悬暖光。虞字复吴画，与我相徜徉。徜徉旋命驭，回忆秋风曙。历然成往还，底是无来去。
戊午元旦
作者：弘历
朝代：清
体裁：七言律诗

元之三更六之三，嘉庆乾隆父子覃。训政心仍昼宵笃，承欢膝下凊温谙。知予望捷衷均苦，剪逆同筹不尽谈。吉戊向阳旋宝运，喜旌应即到西南。
戊午季秋祭历代帝王庙礼成纪述八韵
作者：弘历
朝代：清
体裁：五言排律

明禋稽古制，殷礼值秋时。肃肃旂常列，跄跄鹓鹭随。爽风开宝扇，旭日耀灵祠。两序陈钟鼓，千秋焕䁀彝。羹墙增忾慕，典籍信昭垂。对越严将祀，钦承俨若思。志曾希舜禹，心愧作君师。代谢固天运，孙曾鉴在兹。
戊午春帖子·其一
作者：弘历
朝代：清
体裁：五言绝句

一岁两逢春，农祥重正晨。屡绥叨昊锡，嘉与物同新。
戊午春帖子·其三
作者：弘历
朝代：清
体裁：七言绝句

贞元运转总天恩，独厚蒙恩方寸存。因是益虔益夔惕，不知足复盼来孙。
戊午春帖子·其二
作者：弘历
朝代：清
体裁：五言绝句

日干仍辟丑，月德已临寅。骈叠传三捷，和平万物訚。
戊子元旦
作者：弘历
朝代：清
体裁：七言律诗

辰首欣逢人纪开，土爰稼穑赖栽培。安民察吏其难矣，量雨筹晴益敬哉。凤阙曙光启仙木，鸳楼雪色映春梅。万家爆竹声鸣喜，听共南征捷报来。
戊子春帖子·其一
作者：弘历
朝代：清
体裁：五言绝句

东宿气初转，南瀛喜报频。北宸新凤律，西域旧鸿臣。
戊子春帖子·其三
作者：弘历
朝代：清
体裁：七言绝句

景山腊雪树根培，又喜春光得得来。岁美人和常愿若，朝乾夕惕益钦哉。
戊子春帖子·其二
作者：弘历
朝代：清
体裁：五言绝句

星德呈和候，子年子日春。万方遍俶祉，半月先元辰。
戊子除夕
作者：弘历
朝代：清
体裁：五言律诗

新迎旧复过，渊魄迅如梭。省岁岁除至，问心心慊多。柏烟薰腊避，梅朵入春和。临莅卅三久，所成竟若何。
戊寅元旦
作者：弘历
朝代：清
体裁：七言律诗

万爆鸣中九陌言，宫声祥应岁朝论。三阳和淖临寅月，初旭闿披丽午门。资始萝图钦御景，棣通玉烛庆调元。贵山奉朔新驰使，泽共东风到处温。
戊寅春帖子三首·其一
作者：弘历
朝代：清
体裁：五言绝句

岁籥将回换，春旗引吉祥。楼头看积雪，台上迓青阳。
戊寅春帖子三首·其三
作者：弘历
朝代：清
体裁：七言绝句

玉局龙图寻妙义，陶泓毛颖称清陪。北溟却盼佳音递，愿共东风速到来。
戊寅春帖子三首·其二
作者：弘历
朝代：清
体裁：五言绝句

首春欣值甲，纪岁恰逢寅。木德符滋养，熙熙纬耒人。
戊戌上辛祈谷礼成述事
作者：弘历
朝代：清
体裁：七言律诗

为民祈谷迓鸿禧，国本由来祭重斯。穹殿三成颙帝佑，箫韶九奏叶春熙。悉新敛锡参元化，滋味和调肇执规。山左河南胥待泽，殷希时玉渥沾施。
戊戌元旦
作者：弘历
朝代：清
体裁：七言律诗

新岁新禧淑景融，庆惟敷锡庶民同。贺门御殿今番简，谒庙拜天往例通。布宪校官先已校，著雍丰楙冀年丰。持盈戒满恒廑念，勤政爱民永勖躬。
戊戌春帖子·其一
作者：弘历
朝代：清
体裁：五言绝句

戊岁春逢戊，土爰稼穑甘。律回四时首，福锡万方覃。
戊戌春帖子·其三
作者：弘历
朝代：清
体裁：七言绝句

春幡春胜都无藉，春帖春词未可删。干日支时土牛合，卜丰喜动老农颜。
戊戌春帖子·其二
作者：弘历
朝代：清
体裁：五言绝句

今日恰为人，今朝适立春。水晶宫道者，得句又重新。
戊戌除夕
作者：弘历
朝代：清
体裁：五言律诗

守岁遍天下，宫中殊所为。张灯都罢彼，彻乐两经斯。信是流光迅，那堪往事思。泠泠漏声里，漫问夜何其。
戊申上辛祈谷礼成述事
作者：弘历
朝代：清
体裁：七言律诗

三成躬陟屏扶持，九奏钦承式礼仪。祈谷俶禋逢谷日，上辛殷荐洽辛时。重重嘉兆希丰锡，慄慄虔衷祝履绥。贼首窜山待生获，速闻捷报吁天釐。
戊申元旦
作者：弘历
朝代：清
体裁：七言律诗

元辰喜值会干支，百岁希逢肇首禧。甲是东方生物始，子居北极冠时基。为君难日钦无逸，莅政久时励有寅。七十八翁八旬近，七年归政此徯之。
戊申春帖子·其一
作者：弘历
朝代：清
体裁：五言绝句

申年春入酉，戊土兆辛穰。额手同民幸，乞浆得酒当。
戊申春帖子·其三
作者：弘历
朝代：清
体裁：七言绝句

去岁嘉平廿八雪，优沾方庆海氛闻。今年春入祫前日，奏凯行将返大军。
戊申春帖子·其二
作者：弘历
朝代：清
体裁：五言绝句

千岁之日至，坐而原可知。其中卜丰穑，言吉为民宜。
戊申春帖子沈周山水八帧即用其韵·其一
作者：弘历
朝代：清
体裁：七言绝句

古树佳阴坐来爽，石泉远韵望中深。幽人此景相商榷，不可闻言可识心。
戊申除夕
作者：弘历
朝代：清
体裁：五言律诗

甲子会元旦，诚然穫有秋。绥丰幸各省，赈沴亟荆州。祈岁一心切，迎年万福求。如斯复七度，归政得优游。
戊辰仲春东巡祭阙里秩岱宗初四日自京奉皇太后启程得诗八韵
作者：弘历
朝代：清
体裁：五言排律

幼服先师训，宫墙念在兹。兼怀岱宗麓，堂阜讶何其。二月言巡鲁，六龙始戒逵。鸿猷思圣祖，乌养奉徽慈。丽日曈昽暖，祥风左右披。千官纷祖饯，万骑拥旌旗。武备由来赫，民艰藉以咨。景行终待仰，膏泽岂稽施。
戊辰春帖子·其一
作者：弘历
朝代：清
体裁：五言绝句

韶令迎人转，条风应律徐。献春将介寿，瑞拥大安舆。
戊辰春帖子·其三
作者：弘历
朝代：清
体裁：七言绝句

珠丝户外将稊柳，银燕屏间欲掠梅。今日拈吟应得句，青郊携却好春来。
戊辰春帖子·其二
作者：弘历
朝代：清
体裁：五言绝句

宝几瑶笺灿，词臣帖子披。却思苏玉局，每颂不忘规。
戏为水鸟窥鱼图并题以句·其一
作者：弘历
朝代：清
体裁：五言绝句

疏苇�雌集，轻鲦避沓如。弋人犹未至，乐得且惊鱼。
戏为水鸟窥鱼图并题以句·其二
作者：弘历
朝代：清
体裁：五言绝句

一例临渊羡，无须结网罗。獭驱曾有喻，触景会心多。
戏再咏金刚四相閒翻旧藁见咏金刚四相之作自谓有如所嘲者因再为此咏昔四相分四章兹檃括为一章以二句蕴一相
作者：弘历
朝代：清
体裁：七言律诗

常忆金刚四相垂，首应忘者即难之。万人所畏世间法，所畏万人心里知。生幻幻生胥假借，色空空色究奚为。四章檃括一章咏，自蹈自嘲却是谁。
戏别引胜轩
作者：弘历
朝代：清
体裁：七言律诗

虚窗置大食玻璃，万壑千峰座里披。独是未能忘物我，兴来辄复有言词。清风明月食无尽，近景遐观揽莫遗。却惭三间如致问，匆匆去者竟奚为。
戏咏唐花
作者：弘历
朝代：清
体裁：七言绝句

㸐煴袅袅万芳新，巧夺天工火迫春。设使言行信臣传，怜他失业卖花人。
戏咏柳絮
作者：弘历
朝代：清
体裁：七言律诗

及节应时物尽同，夏初柳絮自飞空。方绵不足装衣用，拟雪曾无利麦功。落水似浮谁使泛，沾泥难起旋成融。雨沾多值轻盈日，笑尔颠狂技欲穷。
戏咏洋菊·其一
作者：弘历
朝代：清
体裁：七言绝句

山中偏有傲霜枝，松石之间著净蕤。宜与柴桑为契友，蜃窗绨几岂其宜。
戏咏洋菊·其二
作者：弘历
朝代：清
体裁：七言绝句

嵇含名色未曾知，碗大花头重欲垂。绞缚藉他红竹拄，笑如陶令折腰时。
戏咏灯船
作者：弘历
朝代：清
体裁：七言律诗

灯船自古艳秦淮，何事馀杭欲与偕。讵独苏民遵教训，微嫌浙吏费差排。花香早识春台富，鸟语宁输小令谐。可惜湖山本清净，却教丝管混真佳。
戏咏芍药
作者：弘历
朝代：清
体裁：七言绝句

鼠姑开谢锦蹊南，花婢盈盈放始酣。惆怅桓公对刘妓，评量五似索应惭。
戏咏贫
作者：弘历
朝代：清
体裁：古风

不苦贫于学，学富徒劳已。岂苦贫于财，不言无与有。伊余亦患贫，贫于得吉士。蒐罗胜辜㩁，惟患不足耳。大选讵可废，旁求出无已。或则诿不知，旷官岂其理。此贫鹊岂医，其难尧伊始。
戏咏鹤
作者：弘历
朝代：清
体裁：七言绝句

溪园缀景育双鹤，松下忽闻清唳长。比儗似殊立仗马，一鸣翻得饱官粮。
戏成四友图各题以句 其一 松
作者：弘历
朝代：清
体裁：五言绝句

性是白鹤孤，形乃苍龙偃。试问如择交，可能遗楚畹。
戏成四友图各题以句 其三 梅
作者：弘历
朝代：清
体裁：五言绝句

为爱冲寒意，聊成照水枝。逋翁得句后，祇合罢言诗。
戏成四友图各题以句 其二 竹
作者：弘历
朝代：清
体裁：五言绝句

倪迂潇洒枝，自取性情验。凤影将龙文，毋乃失华赡。
戏成四友图各题以句 其四 兰
作者：弘历
朝代：清
体裁：五言绝句

气味出尘凡，丰姿自高格。把臂君子林，宁当厌生客。
戏拟夏卉八香图各题短句 其一 兰
作者：弘历
朝代：清
体裁：五言绝句

春黄秋太紫，绿色夏欣猗。习习薰风里，都梁鼻观吹。
戏拟夏卉八香图各题短句 其七 栀子
作者：弘历
朝代：清
体裁：五言绝句

十里香盈谷，六月雪封枝。玉栏干侧畔，等度是仙姿。
戏拟夏卉八香图各题短句 其三 晚香玉
作者：弘历
朝代：清
体裁：五言绝句

傍晚艳香放，形如小玉簪。嗅复鼻根净，何殊薝卜林。
戏拟夏卉八香图各题短句 其二 夜来香
作者：弘历
朝代：清
体裁：五言绝句

闻是海西种，偏标齐代名。还似华林苑，舞罢独盈盈。
戏拟夏卉八香图各题短句 其五 珠兰
作者：弘历
朝代：清
体裁：五言绝句

弱干挺长穗，琼珠覼覼垂。三闾如纫佩，觉复此为宜。
戏拟夏卉八香图各题短句 其八 玉簪
作者：弘历
朝代：清
体裁：五言绝句

花色白多香，玉簪最郁烈。美人起晨装，搔头一枝折。
戏拟夏卉八香图各题短句 其六 荷
作者：弘历
朝代：清
体裁：五言绝句

态合拟仙人，品早称君子。八香结夙盟，属应执牛耳。
戏拟夏卉八香图各题短句 其四 茉莉
作者：弘历
朝代：清
体裁：五言绝句

雅友清芬擅，宣和列八芳。高谢金蛾辈，新交又厕香。
戏拟春思四首·其一
作者：弘历
朝代：清
体裁：七言绝句

昔年春思杳难寻，祗觉忧怀岁月侵。未阅封章先预度，郊原曾否足甘霖。
戏拟春思四首·其三
作者：弘历
朝代：清
体裁：七言绝句

风流潘令花为县，倜傥苏翁雨作亭。试拟新词评万卉，红红只合让青青。
戏拟春思四首·其二
作者：弘历
朝代：清
体裁：七言绝句

户外条风取次吹，不知曾过几番儿。好将花木占农候，爱煞轻黄嫩绿时。
戏拟春思四首·其四
作者：弘历
朝代：清
体裁：七言绝句

御柳宫花咽语禽，等閒春色不关心。辛勤东作期方始，未得从容杖策寻。
戏拟李白和贾至舍人早朝诗和至诗者王维岑参杜甫皆名流然四首如一律况皆用凤池故戏拟太白和句以嘲之
作者：弘历
朝代：清
体裁：七言律诗

破曙东华步软尘，早朝荣耀动簪绅。欲将佳句王杨迈，各出雄材手眼新。仙仗晓钟任君喜，百篇一斗莫予嗔。冷言漫虑题凡鸟，毛羽犹堪惊世人。
戏语左耳重听者四十年左目欠明者亦二十年有合今之俗人所云者作戏语
作者：弘历
朝代：清
体裁：七言绝句

见半还当不见半，半听亦可半不听。此虽俗语合至理，执两用中法舜经。
戏题
作者：弘历
朝代：清
体裁：七言绝句

行斋到处必题诗，题罢铺笺便写之。选壁粘成明晓去，匆匆自笑此何为。
戏题东方朔祠
作者：弘历
朝代：清
体裁：七言绝句

待诏曾闻金马门，千秋桑梓尚平原。滑稽自是先生志，应笑丛祠像设尊。
戏题云鹤岑
作者：弘历
朝代：清
体裁：古风

玉山落脚走西南，到斯一岑行且止。岑顶精室朴而迥，延揽堪穷几百里。室中弗誇无长物，鹤可为朋云拥屣。今朝趁閒信步登，盖已数年阔躧履。云如有意鹤如言，未若空空自守此。
戏题兰
作者：弘历
朝代：清
体裁：七言绝句

泽兰自昔拟骚人，南国移来塞地新。水土不谙风月异，芳菲强弄鲜精神。
戏题冠峰亭
作者：弘历
朝代：清
体裁：七言绝句

翼然峰顶秀还雄，近概遐奇一揽中。比似栖霞玉而冠，南朝纱帽敢相同。
戏题创得斋
作者：弘历
朝代：清
体裁：五言律诗

创得景得创，频来辄有诗。民焉寄淳朴，吾尚爱新奇。风岭松落子，霜坳鹿引儿。自然尘俗远，心与许巢期。
戏题古松书屋
作者：弘历
朝代：清
体裁：七言绝句

天公为我种龙鳞，八百春秋共大椿。偶句其间结茅屋，非幽人强学幽人。
戏题君子轩
作者：弘历
朝代：清
体裁：古风

万个围三间，过雨翠如洗。入秋意已凉，筛月光犹美。风度曲江张，潇洒山东李。更有胜人处，自不道君子。
戏题听鸿楼
作者：弘历
朝代：清
体裁：七言绝句

翠跸行将启葆旗，东南望幸答情期。高飞雁际花低发，分付横楼纪岁时。
戏题听鹂馆
作者：弘历
朝代：清
体裁：古风

春正偶一临，夏孟兹重至。鹂时乃季春，而我率抛置。那闻缗蛮声，徒缅风人义。嗒然欲失笑，搆筑诚多事。
戏题听鹂馆
作者：弘历
朝代：清

清和渐觉绿阴稠，初听林间黄栗留。笑我本非高逸者，双柑何必袭风流。
戏题听鹂馆
作者：弘历
朝代：清
体裁：五言律诗

石岸舣烟舲，山斋偶憩停。雨馀风送爽，夏仲树连青。何必寻音调，端宜泯色形。黄鹂都啭罢，笑我始来听。
戏题吾自己一律
作者：弘历
朝代：清
体裁：七言律诗

修已治人非两事，作君当识作师并。未能民物复其性，肯以诗文炫自鸣。惭愧之中朝与夕，较量无外雨和晴。戏题七字胥实语，吾老矣而竟底成。
戏题品诗堂
作者：弘历
朝代：清
体裁：七言绝句

四十年前此乐閒，倚吟清课绿窗间。偶然旧集重披检，祇合从头一例删。
戏题四骏玉韘
作者：弘历
朝代：清
体裁：七言绝句

玉人精凿四名驹，佽手如前用备吾。八十老翁罢弧矢，此为颂也抑讥乎。
戏题夏隐亭
作者：弘历
朝代：清
体裁：七言绝句

春弗隐而夏方隐，可知其隐未恒兮。德璋亦有时而出，那免移文孔稚圭。
戏题夕佳楼
作者：弘历
朝代：清
体裁：七言绝句

兴寄陶诗号夕佳，每还未过午时牌。高楼莫笑相孤负，本是忙人那畅怀。
戏题如意
作者：弘历
朝代：清
体裁：五言绝句

意乃因之能，如则缘之所。指挥落天花，维摩艰著语。
戏题官窑盘子
作者：弘历
朝代：清
体裁：七言绝句

甲字明镌器底心，抚之薜暴手中侵。笑斯假借为说项，古已有然何况今。
戏题宝塔院
作者：弘历
朝代：清
体裁：七言绝句

声求色见总邪谈，安得文殊发弆龛。试看眉毛翠岩在，春来依旧绿䰐鬖。
戏题小像
作者：弘历
朝代：清
体裁：古风

松石流泉间，阴森夏亦寒。搆思坐盘陀，飘然衫带宽。能者尽其技，劳者趁此閒。谓宜入图画，匪慕竹皮冠。
戏题小谷璧
作者：弘历
朝代：清
体裁：五言绝句

古璧大于钱，子执定难任。绳以汉之法，合应罚酎金。
戏题巢居阁
作者：弘历
朝代：清
体裁：七言绝句

处士桥头放鹤林，巢居有阁倚山阴。晦明风雨如来顾，应悔入山犹不深。
戏题张宏雪夜访戴图
作者：弘历
朝代：清
体裁：七言绝句

造门便返率天真，雪掩柴扉径绝尘。却惜剡溪戴安道，难堪屡访古今人。
戏题张宗苍松阴清话图
作者：弘历
朝代：清
体裁：七言绝句

宗苍供奉内廷日，选壁令图不解珍。今率装池更题句，从来当面失其人。
戏题张照南苑大阅诗
作者：弘历
朝代：清
体裁：七言律诗

大阅惟因旧典沿，初行例合进诗篇。忘规祗颂固无可，众口同辞少有鲜。铸史镕经出独撰，爱书藏架此多年。笑他位置张学士，一展看常一冁然。
戏题惠泉方圆二池
作者：弘历
朝代：清
体裁：七言绝句

一脉流来疏两池，圆甘方劣志传奇。人情圆喜方斯恶，泉自淙淙自不知。
戏题抒藻轩
作者：弘历
朝代：清
体裁：七言绝句

天工绘事锦春罗，江砚宣毫供玩哦。子美集中翻小样，赋诗又道不须多。
戏题投书涧
作者：弘历
朝代：清
体裁：七言绝句

报来尺素见平安，投涧传称人所难。诚使此心无系恋，平安两字不须看。
戏题抱朴草堂
作者：弘历
朝代：清
体裁：七言绝句

素几明窗偶揽凭，草堂颇亦缀绫镫。如从名实相衡量，半得相应半不应。
戏题招凉榭
作者：弘历
朝代：清
体裁：七言绝句

突兀千林山寂寥，坐来谡听落崖飙。偶然题句还呵冻，榭号招凉懒更招。
戏题招鹤庭
作者：弘历
朝代：清
体裁：古风

羽客常依庭，本来不用招。问其何以然，双翅剪跳萧。日日望稻梁，往往忘云霄。心实非夷齐，口仍慕许巢。矰缴谁所为，投入缘尔曹。
戏题招鹤磴
作者：弘历
朝代：清
体裁：七言绝句

放去既云适禽性，招来底更作松朋。胎仙不下似有意，汲黯传如熟读曾。
戏题放生池三首·其一
作者：弘历
朝代：清
体裁：七言绝句

池漾清波号放生，捕来求售亦人情。设无放者应无捕，匪曰爱之害亦诚。
戏题放生池三首·其三
作者：弘历
朝代：清
体裁：七言绝句

盘盛饼饵供投饲，抛掷银鳞于牣来。嗟尔昂头求食者，就中谁是报恩腮。
戏题放生池三首·其二
作者：弘历
朝代：清
体裁：七言绝句

渔翁张网岂怜鱼，巨鬣细鳞都取诸。有此放犹救其半，责贤莫备亦思予。
戏题放鹤亭
作者：弘历
朝代：清
体裁：七言绝句

云龙瀛屿虎邱巅，都有亭因放鹤传。我亦山庄聊仿作，祗虞贻笑彼胎仙。
戏题放鹤亭用今春云龙山放鹤亭韵
作者：弘历
朝代：清
体裁：七言绝句

相如一笠搆山巅，放鹤亭兹第四传。笑我题诗亦已屡，几曾高致似坡仙。
戏题文木瘿盂子
作者：弘历
朝代：清
体裁：五言律诗

文木瘿盂子，古为徒穆然。虚中既空洞，盎外复连蜷。宜赠餐霞客，否当饮水贤。玉杯金碗侧，所乐不存焉。
戏题旧日书斋兼示诸皇子
作者：弘历
朝代：清
体裁：七言律诗

兰室当年此乐群，窗阴惜较寸和分。廿馀岁祇筹于政，万卷书惭尊所闻。趁暇一来犹故我，无閒多领是清芬。汝曹谩学徒工咏，合尔含经味道勤。
戏题春雨轩
作者：弘历
朝代：清
体裁：七言绝句

南方春雨欣逢少，北省幸歌春雨时。谩道今年景顿置，倚楹犹是眄烟丝。
戏题春风啜茗台
作者：弘历
朝代：清
体裁：七言绝句

四顾芳荷面面开，平陵山顶起楼台。分明啜茗春风趣，笑我春徂伏始来。
戏题春风啜茗台
作者：弘历
朝代：清
体裁：七言律诗

徒传啜茗对春风，偶到新秋悦霁空。小坐未曾安席上，高擎早见满瓯中。武文火候夫谁待，窥伺神情若辈工。雅趣高人非我事，当年何杜笑难同。
戏题木根马
作者：弘历
朝代：清
体裁：五言绝句

蕉叶既为鹿，木根何妨马。是非仿佛间，亦吾深戒者。
戏题栖贤寺
作者：弘历
朝代：清
体裁：七言绝句

栖贤题寺是谁为，前绕清流可乐饥。设使紫阳忽到此，定当不顾背而驰。
戏题栖贤寺
作者：弘历
朝代：清
体裁：七言绝句

贤固读书家者称，程朱于此尚思膺。何须反面学韩语，墨行儒名是孰曾。
戏题栖霞室
作者：弘历
朝代：清
体裁：六言诗

一年或到或否，三间惟朴惟幽。笑我构筑何谓，对兹忸怩然不。
戏题水月精舍·其一
作者：弘历
朝代：清
体裁：七言绝句

精舍迥临岩上头，野滩潦水漱岩流。一弯新月浮波委，那识人间夏与秋。
戏题水月精舍·其二
作者：弘历
朝代：清
体裁：七言绝句

山庄弥月此初来，来亦非逢水月皑。题额檐端似虚设，笑予竟属若为哉。
戏题永恬居
作者：弘历
朝代：清
体裁：七言绝句

今日来思后日去，去来历历正何嫌。让他书舍千峰里，树态云容此永恬。
戏题汇芳书院
作者：弘历
朝代：清
体裁：七言律诗

一年未必两三过，半为少閒半景多。汇得春芳待谁赏，徙来夏首引予哦。役心谋目免则孰，厌旧喜新嘲任他。壁上题将阅廿载，笑兹把笔复为何。
戏题沈周支硎遇友卷
作者：弘历
朝代：清
体裁：古风

沈周写寒山，却弆盘山处。盘中之溪亭，更肖龙井趣。佳卷于斯披，将以清诸虑。问虑清也无，纷然者何据。
戏题沧浪亭
作者：弘历
朝代：清
体裁：七言绝句

假山真水傍城闉，结搆诚云清绝尘。一带隔溪列公廨，不知谁是濯缨人。
戏题活动松
作者：弘历
朝代：清
体裁：七言绝句

老干棱棱挺百尺，缘何枝摇本身随。咄哉谁为挈其领，牵动万丝因一丝。
戏题活画舫
作者：弘历
朝代：清
体裁：七言绝句

近水斋称活画舫，舣来冰岸却成孤。欲矜藏坞真舫者，可得平湖浮漾无。
戏题海棠厅
作者：弘历
朝代：清
体裁：七言绝句

两度海棠俱未开，芳姿弗睹识丰裁。连昌长恨都奇作，却忆传神元白来。
戏题液池荷
作者：弘历
朝代：清
体裁：七言绝句

池涸零星几朵花，那看膏沃致光华。因之有会昌黎语，未得真源漫自誇。
戏题清凉石
作者：弘历
朝代：清
体裁：古风

石不动为恒，动则反厥常。僧神其说者，曰诚斯能扛。试之乃弗然，笑问诚何藏。彼其寂弗移，是谓真清凉。
戏题清可轩
作者：弘历
朝代：清
体裁：七言绝句

倚峭岩轩架几楹，竹垆偶仿惠山烹。中人早捧茶盘候，岂肯片时许可清。
戏题清可轩
作者：弘历
朝代：清
体裁：古风

屋中有峰峦，清托高士志。心中具城府，可畏佥人意。高士近奚妨，佥人吁可畏。严光高士俦，林甫佥人辈。去取有关哉，斯言岂儿戏。
戏题渔乐图
作者：弘历
朝代：清
体裁：七言绝句

网得鱼虾足酒钱，醉来蓑笠伴身眠。漫言泛宅曾无定，一曲渔歌傲葛天。
戏题湛虚书屋
作者：弘历
朝代：清
体裁：七言绝句

水天映座澹如如，偶到循名自愧予。较量应输书屋者，湛然恒此守其虚。
戏题焙茶坞
作者：弘历
朝代：清
体裁：古风

焙茶岂烹茶，中涓题认误。每来擎瓯俟，依例惯循故。是以成厌观，弗顾或竟去。今番实异常，水乃收积素。不可不一啜，沃心惬清悟。
戏题焙茶坞
作者：弘历
朝代：清
体裁：七言绝句

虽曰焙茶岂焙茶，北方安得有新芽。浙中贡茗斯恒至，荷露烹成倍静嘉。
戏题牡丹
作者：弘历
朝代：清
体裁：七言绝句

雨足看花冒絮游，鼠姑闻道最风流。美人恰似初经顾，闹扫新妆早白头。
戏题狎鸥亭
作者：弘历
朝代：清
体裁：七言绝句

临水孤亭名狎鸥，烟波无尽任飞浮。一时寓意斯可耳，尚欲招延小隐流。
戏题献花岩
作者：弘历
朝代：清
体裁：七言绝句

有所见无成佛日，未能忘是堕魔时。底须开士谈经致，姹紫嫣红总献奇。
戏题玉琴轩
作者：弘历
朝代：清
体裁：五言律诗

绕阶饶绿水，入户远红尘。有调皆成古，不弹乃是真。今来昔往阅，新句旧题邻。自笑辞多矣，得无为躁人。
戏题王渊花鸟轴
作者：弘历
朝代：清
体裁：七言绝句

玉堂富贵尽风流，更拟双栖共白头。寓意不知赠谁氏，奢哉所愿恐难雠。
戏题环咏亭
作者：弘历
朝代：清
体裁：七言绝句

庙旁精舍小逡巡，瞬息流阴十四春。环壁苕华泐群咏，几成五色目迷人。
戏题留云阁
作者：弘历
朝代：清
体裁：古风

香碞室右接复道，虽非㬅延殊窈窕。高阁一间据极西，凿壁安甍万林表。本来意欲写江南，江山清致颇能兼。坐未暖席辄复去，亦予自问不解处。
戏题留佳亭
作者：弘历
朝代：清
体裁：七言绝句

春去依然夏复来，湖山佳景过无回。却如亭子还人笑，留者宁当谓是哉。
戏题皆春阁
作者：弘历
朝代：清
体裁：七言绝句

青阳有意到根荄，造物无心栽者培。綵胜华镫都在架，笑予过节始言来。
戏题皋涂精舍
作者：弘历
朝代：清
体裁：古风

静室据最高，既陟例言返。精舍居山腰，亩平筑云巘。一以仆人憩，一以崇情散。何不可徘徊，天色况未晚。朗然玻璃窗，亦足供望远。门前扈从纷，此尚属从简。了知山灵笑，古曰此肥遁。
戏题盆菊
作者：弘历
朝代：清
体裁：七言绝句

常傲春兰称后凋，金英翠叶自飘萧。花师剪缚争新样，那管东篱竟折腰。
戏题盆菊
作者：弘历
朝代：清
体裁：五言绝句

徒沾杯水润，不改傲霜姿。恰似柴桑老，折腰五斗时。
戏题盆菊
作者：弘历
朝代：清
体裁：七言绝句

经冬盆菊尚含新，剪拂为容束缚频。蓦向东篱遇知己，还应自愧折腰人。
戏题眼镜
作者：弘历
朝代：清
体裁：七言绝句

古希过十还增八，眼镜人人献百方。借物为明非善策，蝇头弗见究何妨。
戏题石舫
作者：弘历
朝代：清
体裁：七言绝句

綵檠应节讶渔镫，欲笑天随得未曾。总是不帆还不桨，那知依水与依冰。
戏题石衙亭
作者：弘历
朝代：清
体裁：七言绝句

亭前森立秀而臞，藉尔排衙夫可乎。中道憩兹还自解，较于松下或当殊。
戏题积书岩
作者：弘历
朝代：清
体裁：七言绝句

书斋迥绝架嵚嵜，弗陟肩舆命过之。隐笑芸编如致问，既然积此复何为。
戏题积书岩
作者：弘历
朝代：清
体裁：七言绝句

十度来才一度登，登来芸简阅何曾。席无暇暖命舆去，玩味沈潜愧未能。
戏题空谷
作者：弘历
朝代：清
体裁：七言律诗

幽人昔时隐空谷，与木石居鹿豕游。岂谓高卑起飞阁，更教杂遝鸣群驺。徒观梅竹三春雅，便拟栖迟一刻留。驰烟驿畔多条颖，问尔低枝扫迹不。
戏题素尚斋
作者：弘历
朝代：清
体裁：五言律诗

密云拖雨兴，刚罢视朝曾。可以换端冕，聊因攀蔓藤。丹梯耐幽赏，白屋合芳称。屡著山龙入，顾言底是能。
戏题紫白丁香
作者：弘历
朝代：清
体裁：七言绝句

同是春园百结芳，紫丁香逊白丁香。山人衣好僧衣俗，郑谷清词趣独长。
戏题纸鸢
作者：弘历
朝代：清
体裁：七言律诗

儿童云戏趁清明，一线风光两翼轻。列子徒闻旬五御，胎仙犹咽九皋声。却因吴下初传制，好与檐前共得名。暂尔高腾还落地，嗤他碌碌待人成。
戏题罗汉坪
作者：弘历
朝代：清
体裁：七言绝句

五百应真缺其一，相传其一到来迟。是诚执相而求者，吾谓曼殊或哂之。
戏题罨画窗
作者：弘历
朝代：清
体裁：七言绝句

烟云供养信怡情，席未曾温览便行。笑似梁家誇博古，观其大略不留评。
戏题翠云岩
作者：弘历
朝代：清
体裁：七言绝句

叠叶堆枝互簇攒，端知飞翠胜流丹。昨来殊厌观云矣，却是岩前不厌观。
戏题翠籁亭
作者：弘历
朝代：清
体裁：七言绝句

籁是虚声耳听有，翠为实色目观无。有无虚实色声外，谁识亭中真个吾。
戏题般若台口号
作者：弘历
朝代：清
体裁：七言绝句

般若即空还即色，石台非古亦非今。山僧举似全不识，合掌门前候驾临。
戏题花韵轩
作者：弘历
朝代：清
体裁：七言绝句

绿浓红谢逮清和，潇洒文轩始此过。一晌冁然思致问，群芳韵事竟如何。
戏题荷
作者：弘历
朝代：清
体裁：七言绝句

夏卉何来秋仲披，花中宛有岁寒姿。傲寒也为时逢暖，然孰不云君子斯。
戏题菊
作者：弘历
朝代：清
体裁：七言绝句

凌霜节概厉风香，相映青松正色黄。成趣若还拟三径，田盘也觉似柴桑。
戏题菊香书屋
作者：弘历
朝代：清
体裁：七言绝句

秋令每逢于塞外，菊香时节几曾临。盆桩气味殊相称，名寓陶家实在林。
戏题虎跑泉
作者：弘历
朝代：清
体裁：七言律诗

跑出清泉虎避居，祗园想像得名初。宗风信有能降者，苛政将毋更猛于。一带崖悬钟乳滴，千年藤缀石华疏。色声香味触都静，便试茶瓯亦绪馀。
戏题蛙
作者：弘历
朝代：清
体裁：七言绝句

群然倡和独何情，阁阁溪边太闹生。不是穿池育尔辈，存身无术岂能鸣。
戏题讨源书屋瓶荷
作者：弘历
朝代：清
体裁：七言绝句

出水荷花深浅红，撷芳供养胆瓶中。人情总是分彼此，无易由言付大公。
戏题试墨泉
作者：弘历
朝代：清
体裁：七言绝句

每爱山清水复清，辄教选字与佳名。不工书法兼无暇，笑我何曾命墨卿。
戏题诗韵
作者：弘历
朝代：清
体裁：六言诗

共我燕南塞北，遣兹喜怒忧欣。未免连篇累牍，曾非月露风云。佛法满字半字，大块无文有文。五卷一百六韵，默然了不区分。
戏题诗韵
作者：弘历
朝代：清
体裁：五言律诗

沈约文思秀，綵鸾书法精。六朝传赋咏，千古作章程。题句何稀见，遗编太屈生。十年伴朝夕，相对得无情。
戏题钱氏铁券三首·其一
作者：弘历
朝代：清
体裁：七言绝句

长腰十斛换渔人，什袭传贻永世珍。历数从来曾赐券，问谁终获保其身。
戏题钱氏铁券三首·其三
作者：弘历
朝代：清
体裁：七言绝句

纳土归诚本在兹，子孙世守亦其宜。独怜片铁唐时物，秘宝其将安用之。
戏题钱氏铁券三首·其二
作者：弘历
朝代：清
体裁：七言绝句

伊吕功勋岂不巍，未闻赐券贷其非。设逢乌喙终何益，少伯真能早识几。
戏题镜藻轩
作者：弘历
朝代：清
体裁：古风

引注活水为止水，书轩阶砌近尺咫。凭槛须眉都鉴之，开奁明镜堪相拟。何来藻荇梳其中，讶似承天玉局比。虽然颇类谢重言，故应戏诮王道子。
戏题陆治瓶花
作者：弘历
朝代：清
体裁：七言绝句

红海棠依白水仙，陈思王晤李青莲。如何洛浦频背面，似与杨家未惬然。
戏题陈洪绶荷花
作者：弘历
朝代：清
体裁：七言绝句

位置铜瓶白石边，浓妆靓服不伤妍。应缘自觉须鬓雪，傲以丹青笑老莲。
戏题雨花台
作者：弘历
朝代：清
体裁：七言绝句

闻道文殊问病由，雨花摩诘座无留。法师便果诚能致，已落人间第二筹。
戏题雨花堂
作者：弘历
朝代：清
体裁：七言绝句

此非问疾维摩处，安得雨花忽有堂。却笑拘墟于道远，西天震旦岂殊方。
戏题雨花室
作者：弘历
朝代：清
体裁：七言绝句

维摩偶尔示无谈，再举云光已不堪。何事居然名此室，前三三岂后三三。
戏题静憩轩
作者：弘历
朝代：清
体裁：五言律诗

舍是读书舍，人非静憩人。禽鸣如话旧，花舞解怀新。艺圃有馀乐，琴斋无点尘。拈题清兴永，欲去重逡巡。
戏题驰烟驿
作者：弘历
朝代：清
体裁：七言绝句

驰烟驿本寓幽人，隐亦当徵其假真。吴下富翁乐山水，宧光曾此会嘉宾。
戏题驰烟驿
作者：弘历
朝代：清
体裁：七言绝句

高士昔年此肥遁，出尘潇洒乐泉林。苟无周子参差意，何必驰烟自表心。
戏题驰烟驿驰烟驿路见孔德璋北山移文宧光所以命名也前屡有诗今见石上刻驿为峄命更正之并戏成是什
作者：弘历
朝代：清
体裁：七言绝句

驿路驰烟移草堂，千秋结想有宧光。何人泐石称博古，不见孤桐曰峄阳。
戏题鹤
作者：弘历
朝代：清
体裁：古风

鹤固青田姿，声清志亦远。谁教入网罗，盖缘小不忍。崇山大泽中，昂藏思返本。防逸剪羽翼，仰给资口吻。长鸣古松间，有似彼充隐。
戏题鹤安斋
作者：弘历
朝代：清
体裁：古风

园林率养鹤，以其调弗俗。素羽与朗音，足清人耳目。不无资稻粱，斯有所拘束。閒庭松石佳，鹤安名我屋。其然岂其然，胎仙意如恧。
戏题鹤安斋
作者：弘历
朝代：清
体裁：古风

始作鹤安斋，谓宜适其性。既不剪羽翼，亦省梁稻供。侵寻数十载，翼长去无剩。青松朋若失，白鸥鸣鲜应。斋安鹤未安，名实似庭径。既而静思之，胎仙本清净。戛然返青田，得所夫何病。鹤安斋亦安，辞多此为咏。
戏题鹤来轩
作者：弘历
朝代：清
体裁：古风

养鹤虽高致，恐去剪双羽。是乃拂其性，未惬鹤心所。弗剪任自然，非图省粱黍。翼长旋能飞，碧空听盘翥。初去仍还来，名轩以嘉许。久之去弗来，我初未负汝。
戏题鹤来轩
作者：弘历
朝代：清
体裁：七言律诗

名曰胎仙岂实胎，误因禹锡笑渊材。不笼无事放之去，傍砌有时招亦来。刷羽依然栖古柏，鸣阴戛尔觑春梅。孤山处士前年约，许汝翩投御苑陪。
戏题鹭鸶笼口号
作者：弘历
朝代：清
体裁：七言绝句

鹭鸶闻道称閒客，何事翻然入槛笼。应悔稻粱初念错，长教引领望云空。
戏马台用谢灵运诗韵
作者：弘历
朝代：清
体裁：古风

谢客昔揽胜，摛藻蜚白雪。逸志托丘园，皓皓秋阳洁。西来为筹河，彭城此驻节。�浚无良方，俾乂资贤哲。旋顾灾馀民，食乏衣并缺。八珍为弗甘，宁能畅游悦。云龙有苏迹，秀色城头列。途便台头寺，清词记一阕。放鹤已憩骖，戏马慢停辙。寄言赓佳作，伊人所怀别。汲古缅心藏，抚今惭治劣。
成窑鸡缸歌
作者：弘历
朝代：清
体裁：古风

李唐越器人间无，赵宋官窑晨星看。殷周鼎彝世颇多，坚脆之质于焉辨。坚朴脆巧久暂分，立德践行义可玩。宋明去此弗甚遥，宣成雅具时犹见。寒芒秀采总称珍，就中鸡缸最为冠。牡丹丽日春风和，牝鸡逐队雄鸡绚。金尾铁距首昂藏，怒势如听贾昌唤。良工物态肖无遗，趋华风气随时变。我独警心在齐诗，不敢耽安兴以晏。
成都将军明亮等奏新疆事宜诗以志慰
作者：弘历
朝代：清
体裁：七言律诗

险疆费力始平之，不合仍将俾土司。戍卒轮班拨近地，降番散处恳荒陂。已看树艺欣作息，即寓屯耕相制维。永敉蛮方靖兵火，由来万事在人为。
我军
作者：弘历
朝代：清
体裁：古风

我军取乌什，酋长款复献。元戎乘良机，率众直前进。其奈隆冬时，枯草经蹂躏。以此马不肥，奚堪供斫阵。况临彼巢穴，螳臂孤注奋。借一诱我军，万骑逞驱趁。我师才千馀，鼓勇无退寸。桥圮度四百，忠义人争劝。杀贼至千馀，矢尽接短刃。涉淖退保营，相持城下顿。壮士遴七人，星驰两致信。舒赫德留守，诸回静以镇。羽檄催后师，继进期飙迅。毕齐阿克苏，赴援雪深恨。夷考兵兴来，曾无遭挫韧。此番客主殊，不幸致事偾。兆惠称轻敌，请罪诚不吝。此非退缩比，谁逆料利钝。终能寡胜众，允由效忠荩。奚忍更加罪，褒嘉章服晋。诸臣诸军士，行赏以功论。昼夜促后军，直前金鼓振。欲藉士敌忾，仰冀天助顺。捷音共春来，平回鸿绩建。
我师
作者：弘历
朝代：清
体裁：古风

我师万里外，马力实难继。况深入贼巢，主客势诚异。以此被所围，固守鼓众气。岂忍罪轻进，惟奖勤王事。再三督援师，速进以接济。亦不待督责，敌忾人同励。屈指数居诸，兵应临彼地。争胜在俯仰，所关信非细。中夜不安寝，亟盼佳音至。忽传驿致章，秉烛披衣视。鏖战五日夜，斩将搴旗帜。副将军富德，参赞及军士。同心成巨功，歼贼数千骑。已近将军营，通信卒遣四。顽�百计攻，官军一意备。以此历三月，无恙皆宁谧。相商夹击策，一举期功遂。四月寤寐萦，今朝始庆慰。殷心念众劳，额手感天赐。伫待捷音驰，国朝威远被。
我爱夏日长
作者：弘历
朝代：清
体裁：古风

我爱夏日长，日长清道心。研精消迟景，称予惜寸阴。我爱夏日长，清风拂轩户。图书堪避炎，该览鉴今古。我爱夏日长，雨馀天蔚蓝。飞跃任鸢鱼，浑然万理涵。我爱夏日长，南讹正长养。千畦稻花风，茂对祝丰欀。我爱夏日长，湖亭镜光映。自然无烦暑，何必学心净。我爱夏日长，拂檐清籁吟。封章静披览，勤政盟初心。
我皇祖时曾集大小臣工于瀛台宴赏甚盛典也兹因西成丰稔百物蕃昌于八月二十八日赐宴公卿庶僚于瀛台以昭继绳宣豫之意得诗四首并示诸臣其欲赓韵者听·其三
作者：弘历
朝代：清
体裁：七言律诗

璇霄犹睹晓蟾娟，济济冠裳拥庆烟。丹粟香中陈桂醑，玉山颓处酌琼筵。崇牙徐听钧天奏，高阁遥闻昼漏传。此日含毫多沈宋，昆明漫数景龙年。
我皇祖时曾集大小臣工于瀛台宴赏甚盛典也兹因西成丰稔百物蕃昌于八月二十八日赐宴公卿庶僚于瀛台以昭继绳宣豫之意得诗四首并示诸臣其欲赓韵者听·其二
作者：弘历
朝代：清
体裁：七言律诗

镜中楼阁五云稠，皎日扬辉素景浮。湛露诗成天酒下，蓼萧乐作徵招流。曲江早献千秋鉴，梁国还登太液舟。三世方明陪御赏，从教佳话冠螭头。
我皇祖时曾集大小臣工于瀛台宴赏甚盛典也兹因西成丰稔百物蕃昌于八月二十八日赐宴公卿庶僚于瀛台以昭继绳宣豫之意得诗四首并示诸臣其欲赓韵者听·其四
作者：弘历
朝代：清
体裁：七言律诗

茏葱鸡树翠华留，相悦君臣共唱酬。镐上宴开惟卜昼，楼前酺赐正登秋。在阴鸣鹤方靡爵，乐藻游鱼不避钩。试问彬彬玉堂客，瀛台然否即瀛洲。
我皇考即位十三年而徂落倏忽岁月今复乾隆十三年矣兹当忌辰恭诣泰陵致祭以伸哀慕发轫京师秋光助感马上成吟聊抒怆悼云耳
作者：弘历
朝代：清
体裁：七言律诗

过纪光阴迅若流，终身悲慕忆从头。桥山云树萦清梦，驿路风烟惨素秋。霜露序更增永念，缵承责重凛贻谋。皞熙未致灾常有，一以怀惭一以愁。
戒台
作者：弘历
朝代：清
体裁：五言律诗

岭度罗㬋峻，寺臻授戒台。密乘弟子谨，毗奈世尊开。径自西东问，律惟空色该。四山过法雨，满目绝尘埃。
戒台三叠癸酉旧作韵
作者：弘历
朝代：清
体裁：五言排律

志乘疑信半，旧迹慢重寻。途便因留步，境幽可畅心。春寒迟嫩叶，寺古富乔林。峰矗标僧帽，栈深延客襟。言忘来与去，意泯昔和今。初祖弗谈戒，端居对碧岑。
戒台有作
作者：弘历
朝代：清
体裁：五言律诗

谾谼一岭隔，潭柘戒台连。升降径微仄，西东路取沿。因思无险涉，那得有功便。正恊平苗事，捷音来望骈。
戒得堂
作者：弘历
朝代：清

戒得早成堂，荏苒廿岁徙。每来必有诗，忆祖兼敕己。今当归政后，吟咏可罢尔。然有不可罢，孜孜在训子。楚南北之军，宵小犯天理。更切得捷音，惭不可言矣。
戒得堂三叠壬子韵
作者：弘历
朝代：清
体裁：七言律诗

税驾翼朝好雨晴，甫能接润惬农情。较之去岁幸未欠，虑以前期祝莫盈。将谓时和逮归政，不图苗乱又行征。高苍昭鉴理曲直，祖训虔遵戒得名。
戒得堂东望
作者：弘历
朝代：清
体裁：七言律诗

城墙埤堄汉回斜，墙外东风迥弗遮。石洞如居仙约略，松岩常涌月光华。梵宫雾隐钟声报，武水涨喧鼓掺挝。不是天台山畔路，蔚然何起赤城霞。
戒得堂再叠壬子韵
作者：弘历
朝代：清
体裁：七言律诗

膏雨优沾喜快晴，燕齐望总惬民情。天恩真是锡而普，臣意曰惟戒以盈。丑癸子壬幸成稔，台湾廓喀早销征。堂颜两字书绅胜，仁祖训垂奕叶名。
戒得堂叠去岁诗韵
作者：弘历
朝代：清
体裁：古风

昨岁兹望捷，丙辰去如徙。幸而腊平苗，�邪尚勤已。官军纵屡胜，奔窜奈犹尔。追兵每落后，听其殃赤子。赏罚可不明，用示惩创理。五凶待生擒，一心庶宁矣。
戒得堂叠去岁韵
作者：弘历
朝代：清
体裁：七言律诗

一例今年咏喜晴，莫非方寸为农情。较于去岁斯为早，无奈夏时每至盈。亦既收场麰与麦，可知过隙迈而征。筹之蒇矣邀天眷，敢避书堂戒得名。
戒得堂志愧
作者：弘历
朝代：清
体裁：七言律诗

了识去年如昨日，倏看今岁似前辰。率成新句邻旧句，那免今人惭古人。盼捷依然千里外，飞章亟待一朝臻。今诚老矣得难戒，即此自知学未纯。
戒得堂自哂
作者：弘历
朝代：清
体裁：七言律诗

春三夏五渥膏沾，禾黍种齐麦稔占。似此雨旸信时若，虑其盛满却忧添。近京场圃盈真定，出塞田原乾略嫌。迩日心中复望雨，哂兹戒得那能厌。
戒得堂自箴
作者：弘历
朝代：清
体裁：七言律诗

书堂朴不诩耽耽，砚净瓯香性所谙。圣祖两言记阐两，先师三戒岁宜三。生身鳞集西和北，虔念骈臻东及南。亟盛何修遇而得，天恩深沐惧兼惭。
戒得堂自箴
作者：弘历
朝代：清
体裁：七言律诗

既雨沾犹欣既晴，逢时若亦慰时情。咄哉此语又邻失，惕耳寸心当戒盈。莫谓閒堂适偶憩，正怀番界事遐征。固非土地又期得，盼获捷音恧顾名。
戒满
作者：弘历
朝代：清
体裁：七言律诗

戒满由来恒自期，惭予何乃犯忘之。偶思蜀省秋收奏，却有藏疆人晏诗。近致贼侵报屡屡，又当军务策孜孜。长言正告聪听者，应识心无刻放时。
战图补咏六首 其一 鄂垒扎拉图之战
作者：弘历
朝代：清
体裁：七言律诗

以诚驭诈致相轻，哈萨才回谲变生。戊巳驻营携少卒，螳螂怒臂阻前程。直何畏曲中宵出，一可当千众贼惊。竟得全师逢接骑，整军复入大功成。
战图补咏六首 其三 通古思鲁克之战
作者：弘历
朝代：清
体裁：七言律诗

两回酋昔困莎车，得地忘恩应剪除。赤翟蜂屯助白翟，侨如狼顾庇荣如。渡河骑率五百耳，背郭贼将二万馀。守垒竟同援兵返，忠诚回忆益欷歔。
战图补咏六首 其二 库陇癸之战
作者：弘历
朝代：清
体裁：七言律诗

威弧有事射天狼，三穴穷追那许藏。铤险贼人虽鼠窜，�虚士气正鹰扬。五更直袭屯营寨，两骑先收牧马羊。以少胜多张挞伐，将军诚勇著旂常。
战图补咏六首 其五 阿尔楚尔之战
作者：弘历
朝代：清
体裁：七言律诗

霍斯库鲁遁馀魂，合旅穷追玉水源。蕃部勤王随契苾，旗军励志定坚昆。蚩尤所恃依重险，风后宛同握八门。健锐营兵精火器，雪山倏作陆浑原。
战图补咏六首 其六 伊西洱库尔淖尔之战
作者：弘历
朝代：清
体裁：七言律诗

三交三胜武貔雄，黠鼠徒嗟五技穷。一线沿溪进鱼贯，千寻列嶂突蚕丛。游魂釜底虽潜脱，驰檄天边竟定功。蒇事追思临事慎，持盈永以励深衷。
战图补咏六首 其四 霍斯库鲁克之战
作者：弘历
朝代：清
体裁：七言律诗

回城既定进追凶，双耳山前窜迹逢。贼已六千横据岭，兵才九百仰攻峰。遮回安集延逃路，直蹑拔达山去踪。将卒同心奋敌忾，千秋国史勒勋庸。